Κοινή θέση (ΕΚ) αριθ. 25/2001

που καθορίστηκε από το Συμβούλιο στις 7 Ιουνίου 2001

για την έκδοση της οδηγίας 2001/.../ΕΚ του Ευρωπαϊκού Κοινοβουλίου και του Συμβουλίου, της ..., σχετικά με την αξιολόγηση και τη διαχείριση του περιβαλλοντικού θορύβου

(2001/C 297/04)

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής Περιφερειών(3),

Αποφασίζοντας σύμφωνα με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Εμπίπτει στην πολιτική της Κοινότητας να επιτευχθεί υψηλό επίπεδο προστασίας της υγείας και του περιβάλλοντος, ένας δε από τους στόχους που πρέπει να επιτευχθούν είναι η προστασία κατά του θορύβου. Στην Πράσινη Βίβλο για τη μελλοντική πολιτική θορύβων, η Επιτροπή αντιμετωπίζει τον θόρυβο του περιβάλλοντος ως ένα από τα κύρια περιβαλλοντικά προβλήματα στην Ευρώπη.

(2) Το Ευρωπαϊκό Κοινοβούλιο, στο ψήφισμά του της 10ης Ιουνίου 1997(5), αναφορικά με την Πράσινη Βίβλο της Επιτροπής, εξέφρασε την υποστήριξή του στην εν λόγω Πράσινη Βίβλο, επέμενε ότι θα πρέπει να ληφθούν συγκεκριμένα μέτρα και πρωτοβουλίες σε μια οδηγία για τη μείωση του περιβαλλοντικού θορύβου και σημείωνε την έλλειψη αξιόπιστων και συγκρίσιμων δεδομένων για την κατάσταση των διαφόρων ηχητικών πηγών.

(3) Στην ανακοίνωση της Επιτροπής της 1ης Δεκεμβρίου 1999 για τις αεροπορικές μεταφορές και το περιβάλλον, προσδιορίζεται ένας κοινός δείκτης θορύβου και μια κοινή μεθοδολογία για τον υπολογισμό και τη μέτρηση του θορύβου γύρω από τα αεροδρόμια. Η εν λόγω ανακοίνωση έχει ληφθεί υπόψη στις διατάξεις της παρούσας οδηγίας.

(4) Ορισμένες κατηγορίες εκπομπών θορύβου από τα διάφορα προϊόντα καλύπτονται ήδη από την κοινοτική νομοθεσία, όπως η οδηγία 70/157/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αναφέρονται στο αποδεκτό ηχητικό επίπεδο και στη διάταξη εξατμίσεως των οχημάτων με κινητήρα(6), η οδηγία 77/311/ΕΟΚ του Συμβουλίου, της 29ης Μαρτίου 1977, περί προσεγγίσεως των νομοθεσιών των κρατών μελών των αναφερομένων στο ηχητικό επίπεδο που αντιλαμβάνονται οι οδηγοί των γεωργικών ή δασικών ελκυστήρων με τροχούς(7), η οδηγία 80/51/ΕΟΚ του Συμβουλίου, της 20ής Δεκεμβρίου 1979, περί περιορισμού του θορύβου που προκαλείται από τα υποηχητικά αεροσκάφη(8) και οι οδηγίες που την συμπληρώνουν, η οδηγία 92/61/ΕΟΚ του Συμβουλίου, της 30ής Ιουνίου 1992, περί εγκρίσεως τύπου των δικύκλων ή τρικύκλων οχημάτων με κινητήρα(9) και η οδηγία 2000/14/ΕΚ του Ευρωπαϊκού Κοινοβουλίου και του Συμβουλίου, της 8ης Μαΐου 2000, για την προσέγγιση των νομοθεσιών των κρατών μελών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους(10). Η παρούσα οδηγία θα πρέπει, μεταξύ άλλων, να παρέχει μια βάση για την ανάπτυξη και τη συμπλήρωση του υφισταμένου συνόλου των κοινοτικών μέτρων που αφορούν το θόρυβο ο οποίος εκπέμπεται από ορισμένες συγκεκριμένες πηγές και για την ανάπτυξη συμπληρωματικών μέτρων, βραχυπρόθεσμα, μεσοπρόθεσμα και μακροπρόθεσμα.

(5) Ορισμένες κατηγορίες θορύβου, όπως ο θόρυβος εντός των μέσων μεταφοράς και ο θόρυβος από οικιακές δραστηριότητες, δεν θα πρέπει να εμπίπτουν στην παρούσα οδηγία.

(6) Σύμφωνα με την αρχή της επικουρικότητας, όπως διατυπώνεται στο άρθρο 5 της συνθήκης, οι στόχοι της συνθήκης για την επίτευξη υψηλού επιπέδου προστασίας του περιβάλλοντος και της υγείας μπορούν να επιτευχθούν καλύτερα μέσω της συμπλήρωσης της δράσης των κρατών μελών από μια κοινοτική δράση που θα επιτύχει κοινή κατανόηση του προβλήματος του θορύβου. Κατά συνέπεια, τα δεδομένα σχετικά με το επίπεδο του θορύβου θα πρέπει να συλλέγονται, να αντιπαραβάλλονται ή να εκτίθενται σύμφωνα με συγκρίσιμα κριτήρια. Τούτο συνεπάγεται τη χρήση εναρμονισμένων δεικτών και μεθόδων αξιολόγησης καθώς και κριτηρίων για την ευθυγράμμιση της χαρτογράφησης θορύβου. Αυτά τα κριτήρια και αυτές οι μέθοδοι μπορούν να καθοριστούν καλύτερα από την Κοινότητα.

(7) Είναι επίσης ανάγκη να καθορισθούν κοινές μέθοδοι αξιολόγησης του "περιβαλλοντικού θορύβου" και να δοθεί ορισμός των "οριακών τιμών", ως εναρμονισμένων δεικτών για τον καθορισμό των επιπέδων θορύβου. Το συγκεκριμένο ύψος των οριακών τιμών πρέπει να καθορίζεται από τα κράτη μέλη, λαμβάνοντας, μεταξύ άλλων, υπόψη την ανάγκη της εφαρμογής της αρχής της πρόληψης προκειμένου να διαφυλάσσονται οι ήσυχες περιοχές πολεοδομικών συγκροτημάτων.

(8) Οι επιλεγέντες κοινοί δείκτες θορύβου είναι Lden, για την εκτίμηση της όχλησης και Lnight, για την εκτίμηση της διαταραχής του ύπνου. Επίσης είναι χρήσιμο να επιτραπεί στα κράτη μέλη να χρησιμοποιούν συμπληρωματικούς δείκτες για την παρακολούθηση ή τον έλεγχο ειδικών καταστάσεων σχετικών με το θόρυβο.

(9) Η στρατηγική χαρτογράφηση του θορύβου θα πρέπει να επιβληθεί σε ορισμένες περιοχές που παρουσιάζουν ενδιαφέρον, δεδομένου ότι, μέσω αυτής, συγκεντρώνονται τα αναγκαία στοιχεία τα οποία επιτρέπουν την απεικόνιση των επιπέδων θορύβου που είναι αντιληπτοί στην εξεταζόμενη περιοχή.

(10) Τα σχέδια δράσης θα πρέπει να αποσκοπούν στην αντιμετώπιση των προτεραιοτήτων στις εν λόγω περιοχές που παρουσιάζουν ενδιαφέρον και θα πρέπει να καταστρώνονται από τις αρμόδιες αρχές σε συνεννόηση με το κοινό.

(11) Προκειμένου να εξασφαλισθεί η ευρεία διάδοση των πληροφοριών στο κοινό, θα πρέπει να επιλέγονται τα πλέον κατάλληλα κανάλια πληροφόρησης.

(12) Η συλλογή δεδομένων και η εδραίωση κατάλληλων εκθέσεων σε κοινοτική κλίμακα επιβάλλονται ως βάση για τη χάραξη μελλοντικής κοινοτικής πολιτικής και για περαιτέρω ενημέρωση του κοινού.

(13) Η Επιτροπή θα πρέπει να προβαίνει τακτικά σε αξιολόγηση της εφαρμογής της παρούσας οδηγίας.

(14) Οι διατάξεις τεχνικού περιεχομένου που αφορούν τις μεθόδους αξιολόγησης θα πρέπει να συμπληρώνονται και να προσαρμόζονται, εν ανάγκη, προς την τεχνική και επιστημονική πρόοδο και την πρόοδο της ευρωπαϊκής τυποποίησης.

(15) Τα αναγκαία μέτρα για την εφαρμογή της παρούσας οδηγίας θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(11),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στόχοι

1. Η παρούσα οδηγία αποβλέπει στον καθορισμό μιας κοινής προσέγγισης για την καταπολέμηση, βάσει ιεράρχησης προτεραιοτήτων, των επιδράσεων της έκθεσης στον περιβάλλοντα θόρυβο. Για το σκοπό αυτό, εφαρμόζονται προοδευτικά οι εξής δράσεις:

α) προσδιορισμός της έκθεσης στον περιβάλλοντα θόρυβο με χαρτογράφηση θορύβου, σύμφωνα με κοινές στα κράτη μέλη μεθόδους αξιολόγησης·

β) μέριμνα ώστε να είναι διαθέσιμες στο κοινό πληροφορίες σχετικά με τον περιβάλλοντα θόρυβο και τις επιδράσεις του·

γ) θέσπιση σχεδίων δράσης από τα κράτη μέλη, βασισμένων στα αποτελέσματα της χαρτογράφησης του θορύβου, με στόχο την πρόληψη και τον περιορισμό του περιβάλλοντος θορύβου όπου χρειάζεται, και ιδίως όπου τα επίπεδα έκθεσης μπορούν να έχουν επιβλαβείς επιδράσεις στην υγεία των ανθρώπων, καθώς και τη διαφύλαξη της ηχητικής ποιότητας του περιβάλλοντος όπου είναι καλή.

2. Η παρούσα οδηγία αποβλέπει επίσης στην παροχή βάσης για την ανάπτυξη κοινοτικών μέτρων για τον περιορισμό του θορύβου που εκπέμπεται από συγκεκριμένες πηγές, ιδίως από μεταφορικά μέσα και εξοπλισμό εξωτερικών χώρων.

Άρθρο 2

Πεδίο εφαρμογής

1. Η παρούσα οδηγία καλύπτει τον περιβάλλοντα θόρυβο στον οποίο εκτίθενται οι άνθρωποι, ιδίως σε πυκνοχτισμένες περιοχές, σε δημόσια πάρκα ή άλλες ήσυχες περιοχές πολεοδομικών συγκροτημάτων, σε ήσυχες περιοχές της υπαίθρου, κοντά σε σχολεία, κοντά σε νοσοκομεία, καθώς και κοντά σε άλλα κτίρια και περιοχές ευαίσθητες σε θορύβους.

2. Η παρούσα οδηγία δεν έχει εφαρμογή στους θορύβους που προκαλούνται από το ίδιο το εκτιθέμενο πρόσωπο, τους θορύβους από οικιακές δραστηριότητες, τους θορύβους των γειτόνων, το θόρυβο στο χώρο εργασίας και το θόρυβο μέσα στα μεταφορικά μέσα, ούτε και στο θόρυβο τον οφειλόμενο σε στρατιωτικές δραστηριότητες μέσα σε στρατιωτικές περιοχές.

Άρθρο 3

Ορισμοί

Για τους σκοπούς της παρούσας οδηγίας, νοούνται ως:

α) "περιβάλλων θόρυβος": οι ανεπιθύμητοι ή επιβλαβείς θόρυβοι στο ύπαιθρο που δημιουργούνται από ανθρώπινες δραστηριότητες, συμπεριλαμβανομένων των θορύβων που εκπέμπονται από μεταφορικά μέσα, από οδικές, σιδηροδρομικές και αεροπορικές μεταφορές και από χώρους βιομηχανικής δραστηριότητας όπως αυτοί που ορίζονται στο παράρτημα I της οδηγίας 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρύπανσης(12)·

β) "επιβλαβείς επιδράσεις": οι αρνητικές επιδράσεις στην ανθρώπινη υγεία·

γ) "ενόχληση": ο βαθμός ηχητικής ενόχλησης των περιοίκων, όπως προσδιορίζεται με επιτόπου ελέγχους·

δ) "δείκτης θορύβου": φυσικό μέγεθος για την περιγραφή του περιβάλλοντος θορύβου, το οποίο έχει σχέση με επιβλαβείς επιδράσεις·

ε) "αξιολόγηση": οποιαδήποτε μέθοδος, υπολογισμού, πρόβλεψης εκτίμησης ή μέτρησης της τιμής ενός δείκτη θορύβου ή των σχετικών επιβλαβών επιδράσεων·

στ) "Lden" (δείκτης θορύβου ημέρας-βραδιού-νύχτας): ο δείκτης θορύβου για τη συνολική ενόχληση, όπως προσδιορίζεται ακριβέστερα στο παράρτημα I·

ζ) "Lday" (δείκτης θορύβου ημέρας): ο δείκτης θορύβου για την ενόχληση κατά το διάστημα της ημέρας, όπως προσδιορίζεται ακριβέστερα στο παράρτημα I·

η) "Levening" (δείκτης βραδινού θορύβου): ο δείκτης θορύβου για την ενόχληση κατά το βραδινό διάστημα, όπως προσδιορίζεται ακριβέστερα στο παράρτημα I·

θ) "Lnight" (δείκτης θορύβου νυκτός): ο δείκτης θορύβου για τις διαταραχές του ύπνου, όπως προσδιορίζεται ακριβέστερα στο παράρτημα I·

(ι) "σχέση δόσης-επίδρασης": η σχέση μεταξύ της τιμής του δείκτη θορύβου και της επιβλαβούς επίδρασης·

ια) "πολεοδομικό συγκρότημα": μέρος της επικρατείας ενός κράτους μέλους οριοθετούμενο από αυτό, με πληθυσμό μεγαλύτερο των 100000 ατόμων και πυκνότητα πληθυσμού τέτοια που το κράτος μέλος εκτιμά ότι αποτελεί αστικοποιημένη ζώνη·

ιβ) "ήσυχη περιοχή πολεοδομικού συγκροτήματος": περιοχή οριοθετημένη από την αρμόδια αρχή, η οποία π.χ. δεν εκτίθεται σε τιμή του Lden ή άλλου κατάλληλου δείκτη θορύβου μεγαλύτερη από μια συγκεκριμένη τιμή που καθορίζεται από το κράτος μέλος, ανεξαρτήτως ηχητικής πηγής·

ιγ) "ήσυχη περιοχή στην ύπαιθρο": περιοχή οριοθετημένη από την αρμόδια αρχή, η οποία δεν διαταράσσεται από θορύβους κυκλοφορίας, βιομηχανικών δραστηριοτήτων ή δραστηριοτήτων αναψυχής·

ιδ) "μεγάλος οδικός άξονας": μια επαρχιακή, εθνική ή διεθνής οδική αρτηρία, καθοριζόμενη από το κράτος μέλος, στην οποία καταγράφεται κυκλοφορία άνω των τριών εκατομμυρίων οχημάτων το χρόνο·

ιε) "μεγάλος σιδηροδρομικός άξονας": μια σιδηροδρομική γραμμή, καθοριζόμενη από το κράτος μέλος, στην οποία διακινούνται περισσότεροι από 30000 συρμοί το χρόνο·

ιστ) "μεγάλο αεροδρόμιο": ένα αεροδρόμιο πολιτικής αεροπορίας, καθοριζόμενο από το κράτος μέλος, με περισσότερες από 50000 κινήσεις (απογειώσεις και προσγειώσεις) το χρόνο, εξαιρουμένων όσων χρησιμοποιούνται αποκλειστικά για εκπαίδευση σε ελαφρά αεροσκάφη·

ιζ) "χαρτογράφηση θορύβου": η παρουσίαση δεδομένων σχετικά με υπάρχουσα ή προβλεπόμενη ηχητική κατάσταση βάσει δεικτών θορύβου, όπου εμφαίνονται οι υπερβάσεις των οικείων ισχυουσών οριακών τιμών, ο αριθμός ατόμων που θίγονται σε μια συγκεκριμένη περιοχή ή ο αριθμός κατοικιών που εκτίθενται σε ορισμένες τιμές δεικτών θορύβου σε μια συγκεκριμένη περιοχή·

ιη) "στρατηγικός χάρτης θορύβου": ο χάρτης θορύβου που καταρτίζεται για τη σφαιρική αξιολόγηση μιας έκθεσης σε θόρυβο σε μια συγκεκριμένη περιοχή οφειλόμενης σε διάφορες πηγές θορύβου, ή για τη διατύπωση γενικότερων προβλέψεων για την περιοχή αυτή·

ιθ) "οριακή τιμή": η τιμή του Lden ή Lnight, και ενδεχομένως του Lday και Levening, όπως ορίζεται από το κράτος μέλος, η υπέρβαση της οποίας συνεπάγεται την παρέμβαση των αρμοδίων αρχών για τη μελέτη ή την επιβολή μέτρων περιορισμού του θορύβου. Οι οριακές τιμές μπορεί να διαφέρουν ανά τύπο θορύβου (θόρυβος οδικής, σιδηροδρομικής, αεροπορικής κυκλοφορίας, βιομηχανικοί θόρυβοι κ.λπ.), ανά περιβάλλον ή ανά διαφορετική ευαισθησία του πληθυσμού στο θόρυβο· μπορεί επίσης να διαφέρουν ανάλογα με το αν αφορούν ήδη υφιστάμενες ή καινούργιες καταστάσεις (όπου υπάρχει μεταβολή συνθηκών σχετικά με την πηγή θορύβου ή τη χρήση του περιβάλλοντος)·

κ) "σχέδια δράσης": σχέδια για τη διαχείριση των προβλημάτων και των επιδράσεων του θορύβου, συμπεριλαμβανομένης εν ανάγκη της μείωσης του θορύβου·

κα) "ηχητικός σχεδιασμός": ο έλεγχος των θορύβων μελλοντικά με βάση σχεδιαζόμενα μέτρα, όπως χωροταξικός σχεδιασμός, σχεδιασμός συστημάτων διαχείρισης της κυκλοφορίας, κυκλοφοριακός σχεδιασμός, μείωση των οχλήσεων με μέτρα ηχητικής μόνωσης και έλεγχος των θορύβων στην πηγή τους·

κβ) "κοινό": ένα ή περισσότερα φυσικά ή νομικά πρόσωπα, και, σύμφωνα με την εθνική νομοθεσία και πρακτική, οι ενώσεις, οργανώσεις και ομάδες τέτοιων προσώπων.

Άρθρο 4

Εφαρμογή και ευθύνη

1. Tα κράτη μέλη ορίζουν, στα ενδεδειγμένα επίπεδα, τις αρμόδιες αρχές και τους υπεύθυνους φορείς για την εφαρμογή της παρούσας οδηγίας, και ιδίως τις αρχές τις επιφορτισμένες με:

α) την εκπόνηση και, ενδεχομένως, την έγκριση χαρτών θορύβου και σχεδίων δράσης για τα πολεοδομικά συγκροτήματα, τους μεγάλους οδικούς και σιδηροδρομικούς άξονες και τα μεγάλα αεροδρόμια,

β) τη συγκέντρωση χαρτών θορύβου και σχεδίων δράσης.

2. Tα κράτη μέλη θέτουν στη διάθεση της Επιτροπής και του κοινού τα πληροφοριακά στοιχεία που αναφέρονται στη παράγραφο 1, το αργότερο στις ...(13).

Άρθρο 5

Δείκτες θορύβου και εφαρμογή

1. Τα κράτη μέλη εφαρμόζουν τους δείκτες θορύβου Lden και Lnight κατά τα αναφερόμενα στο παράρτημα I για την προετοιμασία και την αναθεώρηση της στρατηγικής χαρτογράφησης θορύβου σύμφωνα με το άρθρο 7.

Μέχρις ότου καταστεί υποχρεωτική η χρησιμοποίηση των κοινών μεθόδων αξιολόγησης για τον προσδιορισμό των Lden και Lnight, τα κράτη μέλη μπορούν να χρησιμοποιούν για το σκοπό αυτό υπάρχοντες εθνικούς δείκτες θορύβου και συναφή δεδομένα, τα οποία θα πρέπει να μετατρέπονται στους προαναφερόμενους δείκτες. Αυτά τα δεδομένα δεν πρέπει να είναι παλαιότερα των τριών ετών.

2. Τα κράτη μέλη μπορούν να χρησιμοποιούν πρόσθετους δείκτες θορύβου για ειδικές περιπτώσεις, όπως εκείνες που αναφέρονται στο παράρτημα I σημείο 3.

3. Για τον ηχητικό σχεδιασμό και την ηχητική οριοθέτηση, τα κράτη μέλη μπορούν να χρησιμοποιούν και άλλους δείκτες θορύβου πλην των Lden και Lnight.

4. Το αργότερο στις ...(14), τα κράτη μέλη διαβιβάζουν στην Επιτροπή πληροφορίες για τις τυχόν ισχύουσες στην επικράτειά τους ή υπό εκπόνηση οριακές τιμές, εκφρασμένες με τη βοήθεια των Lden και Lnight και, κατά περίπτωση, των Lday και Levening, για θορύβους οδικής κυκλοφορίας, θορύβους σιδηροδρομικής κυκλοφορίας, θορύβους αεροπορικής κυκλοφορίας κοντά στα αεροδρόμια και θορύβους σε βιομηχανικούς χώρους, μαζί με εξηγήσεις σχετικά με την υλοποίηση των οριακών τιμών.

Άρθρο 6

Μέθοδοι αξιολόγησης

1. Οι τιμές Lden και Lnight προσδιορίζονται με βάση τις μεθόδους αξιολόγησης που καθορίζονται στο παράρτημα II.

2. Καθορίζονται από την Επιτροπή, με τη διαδικασία του άρθρου 13, παράγραφος 2, κοινές μέθοδοι αξιολόγησης για τον προσδιορισμό των Lden και Lnight με αναθεώρηση του παραρτήματος II. Μέχρις ότου θεσπιστούν αυτές οι μέθοδοι, τα κράτη μέλη μπορούν να χρησιμοποιούν μεθόδους αξιολόγησης προσαρμοσμένες σύμφωνα με το παράρτημα II και βασισμένες στις μεθόδους που ορίζει η εθνική τους νομοθεσία. Στην περίπτωση αυτή, οφείλουν να αποδεικνύουν ότι, οι μέθοδοι αυτές οδηγούν σε αποτελέσματα ισοδύναμα με εκείνα που προκύπτουν με τις μεθόδους του σημείου 2.2 του παραρτήματος II.

3. Οι επιβλαβείς επιδράσεις μπορούν να αξιολογούνται με τη βοήθεια των σχέσεων δόσης - επίδρασης που αναφέρονται στο παράρτημα III.

Άρθρο 7

Στρατηγική χαρτογράφηση θορύβου

1. Τα κράτη μέλη μεριμνούν ώστε το αργότερο στις ...(15), να έχουν εκπονηθεί και, ενδεχομένως, εγκριθεί από τις αρμόδιες αρχές, στρατηγικοί χάρτες θορύβου για την κατάσταση που επικρατούσε το προηγούμενο ημερολογιακό έτος σε όλα τα πολεοδομικά συγκροτήματα άνω των 250000 κατοίκων, για όλους τους μεγάλους οδικούς άξονες, όπου καταγράφεται κυκλοφορία άνω των έξη εκατομμυρίων οχημάτων ετησίως, για όλους τους μεγάλους σιδηροδρομικούς άξονες όπου διακινούνται άνω των 60000 συρμών ετησίως, και για όλα τα μεγάλα αεροδρόμια εντός των επικρατειών τους.

Το αργότερο στις ...(16), και ακολούθως ανά πενταετία, τα κράτη μέλη γνωστοποιούν στην Επιτροπή τους μεγάλους οδικούς άξονες, όπου καταγράφεται κυκλοφορία άνω των έξι εκατομμυρίων οχημάτων ετησίως, τους μεγάλους σιδηροδρομικούς άξονες όπου διακινούνται άνω των 60000 συρμών ετησίως, τα μεγάλα αεροδρόμια και τα πολεοδομικά συγκροτήματα άνω των 250000 κατοίκων, εντός των επικρατειών τους.

2. Τα κράτη μέλη λαμβάνουν τα απαραίτητα μέτρα ώστε, το αργότερο στις ...(17), και ακολούθως ανά πενταετία, να έχουν εκπονηθεί και, ενδεχομένως, εγκριθεί από τις αρμόδιες αρχές, στρατηγικοί χάρτες θορύβου για την κατάσταση που επικρατούσε το προηγούμενο ημερολογιακό έτος σε όλα τα πολεοδομικά συγκροτήματα και για όλους τους μεγάλους οδικούς και σιδηροδρομικούς άξονες, εντός των επικρατειών τους.

Το αργότερο στις ...(18), τα κράτη μέλη γνωστοποιούν στην Επιτροπή όλα τα πολεοδομικά συγκροτήματα και όλους τους μεγάλους οδικούς και σιδηροδρομικούς άξονες, εντός των επικρατειών τους.

3. Οι στρατηγικοί χάρτες θορύβου πρέπει να ικανοποιούν τις ελάχιστες απαιτήσεις του παραρτήματος IV.

4. Τα γειτνιάζοντα κράτη μέλη συνεργάζονται για τη χαρτογράφηση των θορύβων κοντά στα μεταξύ τους σύνορα.

5. Οι στρατηγικοί χάρτες θορύβου επανεξετάζονται, και, εν ανάγκη, αναθεωρούνται, τουλάχιστον κάθε πέντε χρόνια μετά την ημερομηνία της εκπόνησής τους.

Άρθρο 8

Σχέδια δράσης

1. Τα κράτη μέλη μεριμνούν ώστε, το αργότερο στις ...(19), να έχουν εκπονηθεί από τις αρμόδιες αρχές σχέδια δράσης για τη διαχείριση, εντός των επικρατειών τους, των προβλημάτων και των επιδράσεων του θορύβου, συμπεριλαμβανόμενου εν ανάγκη του περιορισμού του θορύβου:

α) σε σημεία κοντά σε μεγάλους οδικούς άξονες, όπου καταγράφεται κυκλοφορία άνω των έξη εκατομμυρίων οχημάτων ετησίως, μεγάλους σιδηροδρομικούς άξονες όπου διακινούνται άνω των 60000 συρμών ετησίως και μεγάλα αεροδρόμια,

β) σε πολεοδομικά συγκροτήματα άνω των 250000 κατοίκων. Τα σχέδια αυτά αποβλέπουν επίσης στην προστασία των ήσυχων περιοχών από την αύξηση του θορύβου.

Τα μέτρα που λαμβάνονται στα πλαίσια των σχεδίων επαφίενται στη διακριτική ευχέρεια των τοπικών αρχών αλλά θα πρέπει να αποσκοπούν, κυρίως, στην αντιμετώπιση προτεραιοτήτων οι οποίες ενδέχεται να επισημανθούν λόγω υπέρβασης κάποιας οικείας οριακής τιμής ή βάσει άλλων κριτηρίων της εκλογής των κρατών μελών, και να εφαρμόζονται ιδίως στις πιο σημαντικές περιοχές, οι οποίες προσδιορίζονται σύμφωνα με την επιχειρηθείσα χαρτογράφηση θορύβου.

2. Τα κράτη μέλη μεριμνούν ώστε το αργότερο στις ...(20), να έχουν εκπονηθεί από τις αρμόδιες αρχές σχέδια δράσης, κυρίως για την αντιμετώπιση προτεραιοτήτων οι οποίες ενδέχεται να επισημανθούν λόγω υπέρβασης κάποιας οικείας οριακής τιμής ή βάσει άλλων κριτηρίων της εκλογής των κρατών μελών για τα πολεοδομικά συγκροτήματα και για τους μεγάλους οδικούς και σιδηροδρομικούς άξονες, εντός των επικρατειών τους.

3. Τα κράτη μέλη ενημερώνουν την Επιτροπή για τα άλλα συναφή κριτήρια, περί των οποίων οι παράγραφοι 1 και 2.

4. Tα σχέδια δράσης πρέπει να ικανοποιούν τις ελάχιστες απαιτήσεις του παραρτήματος V.

5. Tα σχέδια δράσης επανεξετάζονται, και εν ανάγκη αναθεωρούνται, όποτε σημειώνονται σημαντικές εξελίξεις που επηρεάζουν την υπάρχουσα κατάσταση θορύβου, και πάντως, τουλάχιστον κάθε πέντε χρόνια μετά την ημερομηνία της έγκρισής τους.

6. Τα γειτνιάζοντα κράτη μέλη συνεργάζονται για τα σχέδια δράσης στις περιοχές κοντά στα μεταξύ τους σύνορα.

7. Τα κράτη μέλη μεριμνούν ώστε να ακούγεται η γνώμη του κοινού σχετικά με προτάσεις για σχέδια δράσης, να του δίνεται εγκαίρως και ουσιαστικά η ευκαιρία να συμμετέχει στην προετοιμασία και την αναθεώρηση των σχεδίων δράσης, να λαμβάνονται υπόψη τα αποτελέσματα της συμμετοχής αυτής και να ενημερώνεται το κοινό για τις λαμβανόμενες αποφάσεις. Πρέπει να προβλέπονται λογικά χρονοδιαγράμματα, που να αφήνουν αρκετό χρόνο για κάθε στάδιο της συμμετοχής του κοινού.

Όταν η υποχρέωση διεξαγωγής διαδικασίας συμμετοχής του κοινού απορρέει ταυτόχρονα από την παρούσα οδηγία και από άλλο κοινοτικό νομοθέτημα, τα κράτη μέλη μπορούν να προβλέπουν κοινές διαδικασίες, ώστε να αποφεύγεται η επικάλυψη.

Άρθρο 9

Ενημέρωση των πολιτών

1. Τα κράτη μέλη μεριμνούν ώστε οι στρατηγικοί χάρτες θορύβου που καταρτίζουν, και, ενδεχομένως, εγκρίνουν, και τα σχέδια δράσης που καταστρώνουν, να καθίστανται διαθέσιμα και να διαδίδονται στο κοινό σύμφωνα με την οικεία κοινοτική νομοθεσία, και ιδίως την οδηγία 90/313/ΕΟΚ του Συμβουλίου, της 7ης Ιουνίου 1990, σχετικά με την ελεύθερη πληροφόρηση για θέματα περιβάλλοντος(21), και σύμφωνα με τα παραρτήματα IV και V της παρούσας οδηγίας, μεταξύ άλλων, με χρήση των διαθέσιμων πληροφορικών τεχνολογιών.

2. Οι εν λόγω πληροφορίες είναι σαφείς, κατανοητές και προσπελάσιμες. Παρέχεται περίληψη στην οποία εκτίθενται τα κυριότερα σημεία.

Άρθρο 10

Συλλογή και δημοσίευση δεδομένων από τα κράτη μέλη και την Επιτροπή

1. Τα κράτη μέλη μεριμνούν ώστε να αποστέλλονται στην Επιτροπή, εντός έξι μηνών μετά τις ημερομηνίες που αναφέρονται στα άρθρα 7 και 8 αντίστοιχα, οι πληροφορίες που περιλαμβάνονται στους στρατηγικούς χάρτες θορύβου και οι περιλήψεις των σχεδίων δράσης, όπως αναφέρονται στο παράρτημα VI.

2. Η Επιτροπή δημιουργεί τράπεζα δεδομένων με τα στοιχεία των στρατηγικών χαρτών θορύβου για να διευκολύνει τη σύνταξη της αναφερόμενης στο άρθρο 11 έκθεσης και τις άλλες τεχνικές και πληροφοριακές εργασίες.

3. Κάθε πέντε έτη, η Επιτροπή δημοσιεύει συγκεφαλαιωτική έκθεση των δεδομένων των στρατηγικών χαρτών θορύβου και των σχεδίων δράσης. Η πρώτη έκθεση υποβάλλεται μέχρι τις ...(22).

Άρθρο 11

Επισκόπηση - Εκθέσεις

1. Το αργότερο στις ...(23), η Επιτροπή υποβάλλει έκθεση προς το Ευρωπαϊκό Κοινοβούλιο και το Συμβούλιο σχετικά με την εφαρμογή της παρούσας οδηγίας.

2. Η εν λόγω έκθεση περιλαμβάνει, μεταξύ άλλων, εκτίμηση της ανάγκης περαιτέρω κοινοτικών δράσεων αναφορικά με τον περιβάλλοντα θόρυβο, και, ενδεχομένως, προτείνει στρατηγικές για πτυχές, όπως:

α) μακροπρόθεσμους και μεσοπρόθεσμους στόχους μείωσης του αριθμού των ατόμων που υφίστανται επιβλαβή επίδραση από τον περιβάλλοντα θόρυβο, λαμβάνοντας ιδίως υπόψη τις κλιματολογικές και πολιτιστικές διαφορές·

β) περαιτέρω μέτρα για τον περιορισμό του περιβάλλοντος θορύβου που εκπέμπεται από συγκεκριμένες πηγές, ιδίως από εξοπλισμό εξωτερικών χώρων, μεταφορικά μέσα και υποδομές και ορισμένες κατηγορίες βιομηχανικών δραστηριοτήτων, με βάση όσα μέτρα έχουν ήδη τεθεί σε εφαρμογή ή είναι υπό συζήτηση προς έγκριση·

γ) προστασία ήσυχων περιοχών στην ύπαιθρο.

3. Η έκθεση περιλαμβάνει επισκόπηση της ποιότητας του ηχητικού περιβάλλοντος στην Κοινότητα με βάση τα δεδομένα που αναφέρονται στο άρθρο 10, και λαμβάνει υπόψη την επιστημονική και τεχνολογική πρόοδο και κάθε άλλη σχετική πληροφορία. Ο περιορισμός των επιβλαβών επιδράσεων και η σχέση κόστους/ωφέλειας αποτελούν κύρια κριτήρια επιλογής των προτεινομένων στρατηγικών και μέτρων.

4. Όταν η Επιτροπή λάβει το πρώτο σύνολο στρατηγικών χαρτών θορύβου, επανεξετάζει:

- τη δυνατότητα να οριστεί ύψος μέτρησης 1,5 μέτρου στο σημείο 1 του παραρτήματος I όσον αφορά περιοχές όπου τα σπίτια είναι μονώροφα,

- το κατώτατο όριο για τον εκτιμώμενο αριθμό ατόμων εκτιθέμενων στις διάφορες στάθμες Lden και Lnight στο παράρτημα VI.

5. Η έκθεση αναθεωρείται κάθε πέντε έτη ή και συχνότερα, οσάκις ενδείκνυται. Περιέχει αξιολόγηση της εφαρμογής της παρούσας οδηγίας.

6. Η έκθεση συνοδεύεται, οσάκις ενδείκνυται, από προτάσεις τροποποίησης της παρούσας οδηγίας.

Άρθρο 12

Προσαρμογή

Η Επιτροπή προσαρμόζει το παράρτημα I σημείο 3 και τα παραρτήματα II και ΙΙΙ στην τεχνική και επιστημονική πρόοδο, σύμφωνα με τη διαδικασία που αναφέρεται στο άρθρο 13 παράγραφος 2.

Άρθρο 13

Επιτροπή

1. Η Επιτροπή επικουρείται από την επιτροπή που έχει συσταθεί με το άρθρο 18 της οδηγίας 2000/14/ΕΚ.

2. Όταν γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.

Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ, ορίζεται σε τρεις μήνες.

3. Η επιτροπή θεσπίζει τον εσωτερικό της κανονισμό.

Άρθρο 14

Μεταφορά στο εθνικό δίκαιο

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για να συμμορφωθούν προς την παρούσα οδηγία, το αργότερο στις ...(24). Ενημερώνουν την Επιτροπή σχετικά.

Οι εν λόγω διατάξεις, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 15

Έναρξη ισχύος

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 16

Αποδέκτες

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

H Πρόεδρος

Για το Συμβούλιο

Ο Πρόεδρος

(1) ΕΕ C 337 E της 28.11.2000, σ. 251.

(2) Γνώμη η οποία διατυπώθηκε στις 29 Νοεμβρίου 2000 (δεν έχει ακόμα δημοσιευθεί στην Επίσημη Εφημερίδα).

(3) Γνώμη η οποία διατυπώθηκε στις 14 Φεβρουαρίου 2001 (δεν έχει ακόμα δημοσιευθεί στην Επίσημη Εφημερίδα).

(4) Γνώμη του Ευρωπαϊκού Κοινοβουλίου της 14ης Δεκεμβρίου 2000 (δεν έχει ακόμα δημοσιευθεί στην Επίσημη Εφημερίδα)· κοινή θέση του Συμβουλίου της 7ης Ιουνίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(5) ΕΕ C 200 της 30.6.1997, σ. 28.

(6) ΕΕ L 42 της 23.2.1970, σ. 16· οδηγία όπως τροποποιήθηκε τελευταία από την οδηγία 1999/101/ΕΚ της Επιτροπής (ΕΕ L 334 της 28.12.1999, σ. 4).

(7) ΕΕ L 105 της 28.4.1977, σ. 1· οδηγία όπως τροποποιήθηκε τελευταία από την οδηγία 97/54/ΕΚ (ΕΕ L 277 της 10.10.1997, σ. 24).

(8) ΕΕ L 18 της 24.1.1980, σ. 26· οδηγία όπως τροποποιήθηκε τελευταία από την οδηγία 83/206/ΕΟΚ (ΕΕ L 117 της 4.5.1983, σ. 15).

(9) ΕΕ L 225 της 10.8.1992, σ. 72· οδηγία η οποία τροποποιήθηκε τελευταία από την οδηγία 2000/7/ΕΚ (ΕΕ L 106 της 3.5.2000, σ. 1).

(10) ΕΕ L 162 της 3.7.2000, σ. 1.

(11) ΕΕ L 184 της 17.7.1999, σ. 23.

(12) ΕΕ L 257 της 10.10.1996, σ. 26.

(13) Τρία έτη μετά την έναρξη ισχύος της παρούσας οδηγίας.

(14) Τρία έτη μετά την έναρξη ισχύος της παρούσας οδηγίας.

(15) Πέντε έτη μετά την έναρξη ισχύος της παρούσας οδηγίας.

(16) Τρία έτη μετά την έναρξη ισχύος της παρούσας οδηγίας.

(17) Δέκα έτη μετά την έναρξη ισχύος της παρούσας οδηγίας.

(18) Οκτώ έτη μετά την έναρξη ισχύος της παρούσας οδηγίας.

(19) Έξι έτη μετά την έναρξη ισχύος της παρούσας οδηγίας.

(20) Έντεκα έτη από την έναρξη ισχύος της παρούσας οδηγίας.

(21) ΕΕ L 158 της 23.6.1990, σ. 56.

(22) Επτά έτη μετά την έναρξη ισχύος της παρούσας οδηγίας.

(23) Επτά έτη μετά την έναρξη ισχύος της παρούσας οδηγίας.

(24) 24 μήνες μετά την έναρξη ισχύος της παρούσας οδηγίας.

ΠΑΡΑΡΤΗΜΑ Ι

ΔΕΙΚΤΕΣ ΘΟΡΥΒΟΥ

οι οποίοι αναφέρονται στο άρθρο 5

1. Ορισμός του επιπέδου ημέρας-βραδιού-νύχτας Lden

Tο επίπεδο ημέρας-βραδιού-νύχτας Lden, σε ντεσιμπέλ (dB), ορίζεται με τον εξής τύπο:

>ΑΝΑΦΟΡΑ ΣΕ ΓΡΑΦΙΚΟ>

όπου

- Lday είναι η Α-σταθμισμένη μακροπρόθεσμη μέση ηχοστάθμη, όπως ορίζεται στο πρότυπο ΙSO 1996-2: 1987, προσδιορισμένη επί του συνόλου των περιόδων ημέρας ενός έτους,

- Levening είναι η Α-σταθμισμένη μακροπρόθεσμη μέση ηχοστάθμη, όπως ορίζεται στο πρότυπο ΙSO 1996-2: 1987, προσδιορισμένη επί του συνόλου των βραδινών περιόδων ενός έτους,

- Lnight είναι η Α-σταθμισμένη μακροπρόθεσμη μέση ηχοστάθμη, όπως ορίζεται στο πρότυπο ΙSO 1996-2: 1987, προσδιορισμένη επί του συνόλου των νυχτερινών περιόδων ενός έτους,

με δεδομένο ότι:

- η ημέρα διαρκεί δώδεκα ώρες, το βράδυ τέσσερις ώρες και η νύχτα οκτώ ώρες. Τα κράτη μέλη μπορούν να περικόψουν τη βραδινή περίοδο κατά μία ή δύο ώρες και να αυξήσουν αναλόγως την περίοδο της ημέρας ή/και της νύχτας, υπό τον όρο ότι η επιλογή αυτή ισχύει για όλες τις πηγές, και ότι θα παράσχουν στην Επιτροπή πληροφορίες για τις συστηματικές διαφορές σε σχέση με τις βασικές επιλογές,

- η αρχή της ημέρας (και κατά συνέπεια η αρχή του βραδιού και της νύκτας) καθορίζεται από το κράτος μέλος (η επιλογή αυτή ισχύει για όλες τις πηγές θορύβου). Οι εξ ορισμού τιμές είναι 07.00 έως 19.00, 19.00 έως 23.00 και 23.00 έως 07.00 τοπική ώρα,

- ένα έτος αντιστοιχεί στο υπόψιν έτος όσον αφορά την εκπομπή θορύβων και σε ένα μέσο έτος όσον αφορά τις καιρικές συνθήκες.

και ότι

- λαμβάνεται υπόψη ο προσπίπτων θόρυβος, πράγμα που σημαίνει ότι ο ήχος που ανακλάται στην πρόσοψη του συγκεκριμένου κτιρίου δεν λαμβάνεται υπόψη (κατά κανόνα, αυτό σημαίνει διόρθωση 3 dB σε περίπτωση μέτρησης).

Το ύψος του σημείου αξιολόγησης του Lden εξαρτάται από την εκάστοτε περίσταση:

- σε περίπτωση υπολογισμού για τους σκοπούς της στρατηγικής χαρτογράφησης θορύβων σε σχέση με την έκθεση στον θόρυβο μέσα και κοντά στα κτίρια, τα σημεία αξιολόγησης βρίσκονται σε ύψος 4,0 +- 0,2 μέτρων (3,8-4,2 μέτρα) πάνω από το έδαφος και στην πιο εκτεθειμένη πρόσοψη. Για το σκοπό αυτό, η πιο εκτεθειμένη πρόσοψη είναι ο εξωτερικός τοίχος που είναι απέναντι και πιο κοντά προς τη συγκεκριμένη πηγή θορύβου. Για άλλους σκοπούς, μπορούν να γίνονται άλλες επιλογές,

- σε περίπτωση μέτρησης για τους σκοπούς της στρατηγικής χαρτογράφησης θορύβου σε σχέση με την έκθεση στον θόρυβο μέσα και κοντά σε κτίρια, μπορούν να επιλέγονται άλλα ύψη αλλά δεν θα πρέπει ποτέ να είναι κάτω του 1,5 μέτρου από το έδαφος και τα αποτελέσματα πρέπει να διορθώνονται σύμφωνα με ισοδύναμο ύψος τεσσάρων μέτρων,

- για άλλους σκοπούς όπως ο ηχητικός σχεδιασμός και η ηχητική οριοθέτηση, μπορούν να επιλέγονται άλλα ύψη, αλλά τα σημεία μέτρησης δεν πρέπει ποτέ να είναι κάτω του 1,5 μέτρου από το έδαφος. Δίδονται τα εξής παραδείγματα:

- αγροτικές περιοχές με μονώροφα σπίτια,

- σχεδιασμός τοπικών μέτρων για τον περιορισμό των επιπτώσεων του θορύβου επί συγκεκριμένων κατοικιών,

- λεπτομερής χαρτογράφηση θορύβων σε μια περιορισμένη περιοχή, όπου παρουσιάζεται χωριστά η έκθεση καθεμιάς κατοικίας στους θορύβους.

2. Ορισμός του δείκτη νυχτερινού θορύβου

Ο δείκτης νυχτερινού θορύβου Lnight είναι η Α-σταθμισμένη μακροπρόθεσμη μέση ηχοστάθμη, όπως ορίζεται στο πρότυπο ΙSO 1996-2: 1987, προσδιορισμένη με βάση όλες τις νυχτερινές περιόδους επί ένα έτος,

με δεδομένο ότι:

- η νύκτα διαρκεί οκτώ ώρες, όπως ορίζεται στο σημείο 1,

- ένα έτος είναι το υπόψιν έτος όσον αφορά τις ηχητικές εκπομπές και ένα μέσο έτος όσον αφορά τις καιρικές συνθήκες, όπως ορίζεται στο σημείο 1,

- λαμβάνεται υπόψιν ο προσπίπτων ήχος, όπως ορίζεται στο σημείο 1,

- σημείο αξιολόγησης είναι αυτό που προβλέπεται για τον δείκτη Lden.

3. Πρόσθετοι δείκτες θορύβου

Σε μερικές περιπτώσεις, εκτός των δεικτών Lden και Lnight, και, κατά περίπτωση, των δεικτών Lday και Levening, μπορεί να αποδειχθεί αποτελεσματική η χρησιμοποίηση ειδικών δεικτών θορύβου και αντίστοιχων οριακών τιμών. Δίνονται τα εξής παραδείγματα:

- η εξεταζόμενη πηγή θορύβου λειτουργεί μόνο για μικρό χρονικό διάστημα (για παράδειγμα λιγότερο από το 20 % του χρόνου των ολικών ημερησίων, βραδινών ή νυχτερινών περιόδων ενός έτους),

- ο μέσος αριθμός ηχητικών γεγονότων, σε μια ή περισσότερες περιόδους, είναι πολύ μικρός (π.χ. λιγότερο από ένα ηχητικό γεγονός ανά ώρα· ως ηχητικό γεγονός θα μπορούσε να ορισθεί ο θόρυβος που διαρκεί λιγότερο από πέντε λεπτά, π.χ. ο θόρυβος από διερχόμενο τραίνο ή αεροπλάνο),

- η εμπεριεχόμενη συνιστώσα χαμηλών συχνοτήτων είναι ισχυρή,

- LAmax ή SEL (επίπεδο έκθεσης στον θόρυβο) για προστασία κατά τη διάρκεια της νυχτερινής περιόδου στην περίπτωση αιχμών θορύβου,

- επιπρόσθετη προστασία κατά τα Σαββατοκύριακα ή σε ορισμένες χρονικές στιγμές του έτους,

- επιπρόσθετη προστασία της ημερήσιας περιόδου,

- επιπρόσθετη προστασία της βραδινής περιόδου,

- συνδυασμός θορύβων από διάφορες πηγές,

- ήσυχες περιοχές στην ύπαιθρο,

- θόρυβος με έντονα τονικά συστατικά,

- θόρυβος με απότομο (ωθητικό) χαρακτήρα.

ΠΑΡΑΡΤΗΜΑ ΙΙ

ΜΕΘΟΔΟΙ ΑΞΙΟΛΟΓΗΣΗΣ ΓΙΑ ΤΟΥΣ ΔΕΙΚΤΕΣ ΘΟΡΥΒΟΥ

οι οποίες αναφέρονται στο άρθρο 6

1. Εισαγωγή

Οι τιμές του Lden και Lnight μπορούν να προσδιοριστούν είτε με υπολογισμούς είτε με μέτρηση (στο σημείο αξιολόγησης). Για τις προβλέψεις, μόνο η μέθοδος του υπολογισμού εφαρμόζεται.

Οι προσωρινές μέθοδοι υπολογισμού και μέτρησης εκτίθενται στις παραγράφους 2 και 3.

2. Προσωρινές μέθοδοι υπολογισμού του Lden και του Lnight

2.1. Προσαρμογή των εν ισχύι εθνικών μεθόδων υπολογισμού

Αν το κράτος μέλος χρησιμοποιεί εθνικές μεθόδους για τον προσδιορισμό των μακροπροθέσμων δεικτών, οι μέθοδοι αυτές μπορούν να συνεχίσουν να εφαρμόζονται με την προϋπόθεση ότι είναι προσαρμοσμένες με τον ορισμό των δεικτών του παραρτήματος I. Για τις περισσότερες εθνικές μεθόδους το γεγονός αυτό συνεπάγεται την εισαγωγή της βραδινής περιόδου ως χωριστής περιόδου προς εξέταση και την εισαγωγή του μέσου όρου για ολόκληρο το έτος. Μερικές ισχύουσες μέθοδοι πρέπει επίσης να προσαρμοσθούν σε ό,τι αφορά το μη συνυπολογισμό των ανακλάσεων στις προσόψεις, την ενσωμάτωση της νυχτερινής περιόδου ή/και το σημείο αξιολόγησης.

Η εξαγωγή μέσου όρου για ένα έτος απαιτεί ιδιαίτερη προσοχή. Στις διακυμάνσεις ενός έτους συμβάλλουν τόσο οι διακυμάνσεις των πηγών εκπομπής όσο και οι διακυμάνσεις των ηχητικών μεταδόσεων.

2.2. Συνιστώμενες προσωρινές μέθοδοι υπολογισμού

Στα κράτη μέλη που δεν διαθέτουν κάποιες εθνικές μεθόδους υπολογισμού ή στα κράτη μέλη που επιθυμούν να περάσουν σε κάποια άλλη μέθοδο υπολογισμού, συνιστώνται οι παρακάτω μέθοδοι:

Για το ΒΙΟΜΗΧΑΝΙΚΟ ΘΟΡΥΒΟ: ISO 9613-2: "Acoustics - Attenuation of sound propagation outdoors, Part 2: General method of calculation".

Για τη μέθοδο αυτή, τα κατάλληλα στοιχεία για τις εκπομπές θορύβου (εισερχόμενα δεδομένα) λαμβάνονται από μετρήσεις σύμφωνα με μία από τις εξής μεθόδους:

- ISO 8297: 1994 "Acoustics - Determination of sound power levels of multisource industrial plants for evaluation of sound pressure levels in the environment - Engineering method".

- EN ISO 3744: 1995 "Acoustics - Determination of sound power levels of noise using sound pressure - Engineering method in an essentially free field over a reflecting plane".

- EN ISO 3746: 1995 "Acoustics - Determination of sound power levels of noise sources using an enveloping measurement surface over a reflecting plane".

Για τους ΘΟΡΥΒΟΥΣ ΑΠΟ ΤΑ ΑΕΡΟΠΛΑΝΑ: ECAC.CEAC Doc. 29 "Report on Standard Method of Computing Noise Contours around Civil Airports", 1997. Από τις διάφορες μεθόδους προσομοίωσης των πτητικών οδών, χρησιμοποιείται η τεχνική τμηματοποίησης, όπως αναφέρεται στο μέρος 7.5 του ΕCAC.CEAC Doc. 29.

Για τους ΘΟΡΥΒΟΥΣ ΟΔΙΚΗΣ ΚΥΚΛΟΦΟΡΙΑΣ: Η γαλλική εθνική μέθοδος υπολογισμού "NMPB-Routes-96 (SETRA-CERTU-LCPC-CSTB)", όπως αναφέρεται στο "Arrêté du 5 mai 1995 relatif au bruit des infrastructures routières, Journal Officiel du 10 mai 1995, article 6" και στο γαλλικό πρότυπο "XPS 31-133". Αναφορικά με τα εισερχόμενα δεδομένα που αφορούν τις εκπομπές, τα έγγραφα αυτά αναφέρονται στον "Guide du bruit des transports terrestres, fascicule prévision des niveaux sonores, CETUR 1980".

Για τους ΘΟΡΥΒΟΥΣ ΤΩΝ ΣΙΔΗΡΟΔΡΟΜΩΝ: Η εθνική μέθοδος υπολογισμού των Κάτω Χωρών, όπως δημοσιεύθηκε στο "Reken- en Meetvoorschrift Railverkeerslawaai '96, Ministerie Volkshuisvesting, Ruimtelijke Ordening en Milieubeheer, 20 November 1996".

Οι μέθοδοι αυτές προσαρμόζονται προς τους ορισμούς του Lden και του Lnight. Όχι αργότερα από την 1η Ιουλίου 2003, η Επιτροπή δημοσιεύει κατευθυντήριες γραμμές, σύμφωνα με το άρθρο 13 παράγραφος 2 για τις αναθεωρημένες μεθόδους και παρέχει δεδομένα εκπομπής για τους αεροπορικούς θορύβους και τους θορύβους της οδικής και σιδηροδρομικής κυκλοφορίας με βάση τα υπάρχοντα στοιχεία.

3. Προσωρινές μέθοδοι μέτρησης του Lden και του Lnight

Αν ένα κράτος μέλος επιθυμεί να χρησιμοποιήσει τη δική του επίσημη μέθοδο μέτρησης, η μέθοδος αυτή προσαρμόζεται σύμφωνα με τον ορισμό των δεικτών που περιέχεται στο παράρτημα I και σύμφωνα με τις αρχές των μακροπρόθεσμων μετρήσεων, όπως εκτίθενται στο δημοσίευμα ΙSO 1996-2: 1987 και στο ΙSO 1996-1: 1982.

Αν το κράτος μέλος δεν διαθέτει επίσημη μέθοδο μέτρησης ή προτιμά να υιοθετήσει άλλη μέθοδο, η μέθοδος μπορεί να βασίζεται στον ορισμό του δείκτη και των αρχών που εκτίθενται στο δημοσίευμα ΙSO 1996-2: 1987 και ΙSO 1996-1: 1982.

Τα αποτελέσματα που προκύπτουν από μετρήσεις εμπρός στην πρόσοψη ενός κτιρίου ή εμπρός σε άλλο στοιχείο αντανάκλασης, πρέπει να διορθώνονται ώστε να αφαιρείται η συμβολή της αντανάκλασης στην πρόσοψη αυτή ή στο συγκεκριμένο άλλο στοιχείο (κατά γενικό κανόνα, αυτό συνεπάγεται διόρθωση 3 dB σε περίπτωση μέτρησης).

ΠΑΡΑΡΤΗΜΑ ΙΙΙ

ΜΕΘΟΔΟΙ ΑΞΙΟΛΟΓΗΣΗΣ ΓΙΑ ΤΙΣ ΕΠΙΔΡΑΣΕΙΣ ΣΤΗΝ ΥΓΕΙΑ

οι οποίες αναφέρονται στο άρθρο 6 παράγραφος 3

Για την αξιολόγηση των επιδράσεων του θορύβου στην υγεία του πληθυσμού, θα πρέπει να χρησιμοποιούνται σχέσεις δόσης-επίδρασης. Οι σχέσεις δόσης-επίδρασης που εισάγονται με τις μελλοντικές αναθεωρήσεις του παρόντος παραρτήματος σύμφωνα με το άρθρο 13 παράγραφος 2 αφορούν ιδίως:

- τη σχέση μεταξύ ενόχλησης και Lden για το θόρυβο των οδικών, σιδηροδρομικών και αεροπορικών μεταφορών και για το βιομηχανικό θόρυβο,

- τη σχέση μεταξύ διαταραχής του ύπνου και Lnight για το θόρυβο των οδικών, σιδηροδρομικών και αεροπορικών μεταφορών και για το βιομηχανικό θόρυβο.

Αν χρειάζεται, θα μπορούσαν να παρουσιάζονται ειδικές σχέσεις δόσης-επίδρασης για:

- κατοικίες με ειδική ηχομόνωση, όπως ορίζεται στο παράρτημα VI,

- κατοικίες με ήσυχη πρόσοψη, όπως ορίζεται στο παράρτημα VI,

- διαφορετικά κλίματα/διαφορετικές συνήθειες,

- ευπαθείς πληθυσμιακές ομάδες,

- τονικό βιομηχανικό θόρυβο,

- ωθητικό βιομηχανικό θόρυβο και άλλες ειδικές περιπτώσεις.

ΠΑΡΑΡΤΗΜΑ ΙV

ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗ ΣΤΡΑΤΗΓΙΚΗ ΧΑΡΤΟΓΡΑΦΗΣΗ ΘΟΡΥΒΟΥ

οι οποίες αναφέρονται στο άρθρο 7

1. Στρατηγικός χάρτης θορύβων είναι η παρουσίαση δεδομένων σχετικών με ένα από τα εξής:

- μια υπάρχουσα, προγενέστερη ή προβλεπόμενη ηχητική κατάσταση υπό μορφή δείκτη θορύβου,

- η υπέρβαση μιας οριακής τιμής,

- ο εκτιμώμενος αριθμός κατοικιών, σχολείων και νοσοκομείων σε μια ορισμένη περιοχή που εκτίθενται σε συγκεκριμένες τιμές ενός δείκτη θορύβου,

- ο εκτιμώμενος αριθμός ανθρώπων που βρίσκονται σε περιοχή εκτεθειμένη σε θόρυβο.

2. Οι στρατηγικοί χάρτες θορύβου μπορούν να παρουσιάζονται στο κοινό ως:

- γραφικές παραστάσεις,

- αριθμητικά δεδομένα σε πίνακες,

- αριθμητικά δεδομένα υπό ηλεκτρονική μορφή.

3. Οι στρατηγικοί χάρτες θορύβου για πολεοδομικά συγκροτήματα πρέπει να δίνουν ιδιαίτερη έμφαση στο θόρυβο που εκπέμπεται από:

- την οδική κυκλοφορία,

- τη σιδηροδρομική κυκλοφορία,

- τα αεροδρόμια,

- τους χώρους βιομηχανικών δραστηριοτήτων, συμπεριλαμβανομένων των λιμένων.

4. Η στρατηγική χαρτογράφηση θορύβου χρησιμοποιείται για τους εξής σκοπούς:

- παροχή δεδομένων που αποστέλλονται στην Επιτροπή σύμφωνα με το άρθρο 10 παράγραφος 2 και το παράρτημα VI,

- πηγή πληροφοριών για τους πολίτες σύμφωνα με το άρθρο 9,

- βάση για σχέδια δράσης σύμφωνα με το άρθρο 8.

Καθένας από τους στόχους αυτούς απαιτεί διαφορετικό τύπο στρατηγικών χαρτών θορύβου.

5. Οι ελάχιστες απαιτήσεις για τους στρατηγικούς χάρτες θορύβου αναφορικά με τα δεδομένα που αποστέλλονται στην Επιτροπή, δίδονται στα σημεία 1.5, 1.6, 2.5, 2.6 και 2.7 του παραρτήματος VI.

6. Για την ενημέρωση των πολιτών σύμφωνα με το άρθρο 9 και για την εκπόνηση σχεδίων δράσης σύμφωνα με το άρθρο 8, απαιτούνται πρόσθετα και πιο λεπτομερή πληροφοριακά στοιχεία, όπως:

- γραφική παράσταση,

- χάρτες όπου παρουσιάζονται οι υπερβάσεις μιας οριακής τιμής,

- διαφορικοί χάρτες, στους οποίους παριστάνεται η τρέχουσα κατάσταση σε σχέση με μελλοντικές καταστάσεις,

- χάρτες στους οποίους παρουσιάζεται η τιμή του δείκτη θορύβου σε άλλο ύψος από τα τέσσερα μέτρα, οσάκις ενδείκνυται.

Τα κράτη μέλη μπορούν να θεσπίζουν κανονισμούς σχετικά με τον τύπο και την μορφή των εν λόγω χαρτών θορύβου.

7. Εκπονούνται στρατηγικοί χάρτες θορύβου τοπικής ή εθνικής χρήσεως για αξιολογήσεις σε ύψος τεσσάρων μέτρων και για κλίμακες τιμών των δεικτών Lden και Lnight 5 dB, όπως ορίζεται στο παράρτημα VI.

8. Για τα πολεοδομικά συγκροτήματα, εκπονούνται ιδιαίτεροι στρατηγικοί χάρτες θορύβου για τους θορύβους οδικής, σιδηροδρομικής και αεροπορικής κυκλοφορίας και για τους βιομηχανικούς θορύβους. Μπορούν να καταρτίζονται χάρτες και για άλλες πηγές θορύβου.

9. Η Επιτροπή εκπονεί κατευθυντήριες γραμμές για περαιτέρω καθοδήγηση αναφορικά με τους χάρτες θορύβου, τη χαρτογράφηση του θορύβου και το σχετικό λογισμικό, σύμφωνα με το άρθρο 13 παράγραφος 2.

ΠΑΡΑΡΤΗΜΑ V

ΣΤΟΙΧΕΙΩΔΕΙΣ ΑΠΑΙΤΗΣΕΙΣ ΓΙΑ ΤΑ ΣΧΕΔΙΑ ΔΡΑΣΗΣ

τα οποία αναφέρονται στο άρθρο 8

1. Τα σχέδια δράσης πρέπει να περιλαμβάνουν τουλάχιστον τα εξής στοιχεία:

- περιγραφή του πολεοδομικού συγκροτήματος, των μεγάλων οδικών και σιδηροδρομικών αξόνων ή των μεγάλων αεροδρομίων και άλλων πηγών θορύβου που λαμβάνονται υπόψη,

- υπεύθυνη αρχή,

- νομικό πλαίσιο,

- τυχόν ισχύουσες οριακές τιμές σύμφωνα με το άρθρο 5,

- περίληψη αποτελεσμάτων της χαρτογράφησης θορύβου,

- εκτίμηση του αριθμού ατόμων που εκτίθενται στο θόρυβο, επισήμανση προβλημάτων και καταστάσεων προς βελτίωση,

- ιστορικό των δημόσιων διαβουλεύσεων που διοργανώθηκαν σύμφωνα με το άρθρο 8 παράγραφος 7,

- μέτρα κατά του θορύβου τα οποία ήδη εφαρμόζονται και σχέδια τα οποία προετοιμάζονται,

- σχεδιαζόμενες δράσεις των αρμόδιων αρχών για τα επόμενα πέντε χρόνια, συμπεριλαμβανομένων μέτρων για τη διατήρηση των ήσυχων περιοχών,

- μακροπρόθεσμη στρατηγική,

- χρηματοοικονομικές πληροφορίες (εφόσον υπάρχουν): προϋπολογισμοί, αξιολόγηση κόστους/απόδοσης, αξιολόγηση κόστους/ωφελείας,

- προβλεπόμενες διατάξεις για την αξιολόγηση της εφαρμογής και των αποτελεσμάτων του σχεδίου δράσης.

2. Στις δράσεις που σχεδιάζουν οι αρμόδιες αρχές στους αντίστοιχους τομείς αρμοδιότητάς τους, μπορούν να συγκαταλέγονται π.χ. οι εξής:

- κυκλοφοριακός σχεδιασμός,

- χωροταξικός σχεδιασμός,

- τεχνικά μέτρα επί των πηγών θορύβου,

- επιλογή πηγών χαμηλότερου θορύβου,

- περιορισμοί στη διάδοση των θορύβων,

- κανονιστικά ή οικονομικά μέτρα ή κίνητρα.

3. Κάθε σχέδιο δράσης θα πρέπει να περιλαμβάνει εκτιμήσεις αναφορικά με τη μείωση του αριθμού των επηρεαζόμενων ατόμων (ενοχλήσεις, διαταραχές ύπνου ή οτιδήποτε άλλο).

4. Σύμφωνα με το άρθρο 13 παράγραφος 2, η Επιτροπή μπορεί να εκπονεί κατευθυντήριες γραμμές με περαιτέρω οδηγίες για τα σχέδια δράσης.

ΠΑΡΑΡΤΗΜΑ VI

ΔΕΔΟΜΕΝΑ ΔΙΑΒΙΒΑΣΤΕΑ ΣΤΗΝ ΕΠΙΤΡΟΠΗ

τα οποία αναφέρονται στο άρθρο 10

Τα δεδομένα που πρέπει να διαβιβάζονται στην Επιτροπή έχουν ως εξής:

1. Για τα πολεοδομικά συγκροτήματα

1.1. Σύντομη περιγραφή του πολεοδομικού συγκροτήματος: γεωγραφική θέση, μέγεθος, αριθμός κατοίκων.

1.2. Αρμόδια αρχή.

1.3. Προγράμματα ελέγχου θορύβου που έχουν εκτελεστεί στο παρελθόν και εφαρμοζόμενα μέτρα κατά του θορύβου.

1.4. Εφαρμοζόμενες μέθοδοι υπολογισμού ή μέτρησης.

1.5. Υπολογιζόμενος αριθμός ατόμων (σε εκατοντάδες) που ζουν σε κατοικίες εκτεθειμένες στα εξής επίπεδα του Lden (σε dB) σε τέσσερα μέτρα ύψος από το έδαφος στην πιο εκτεθειμένη πρόσοψη: 55-59, 60-64, 65-69, 70-74, >75, χωριστά για θορύβους από οδική, σιδηροδρομική και αεροπορική κυκλοφορία και από βιομηχανικές πηγές. Οι αριθμοί δίδονται κατά προσέγγιση εκατοντάδας (π.χ.: 5200 = μεταξύ 5150 και 5249 ατόμων, 100 = μεταξύ 50 και 149, 0 = λιγότερο από 50 άτομα).

Επιπλέον, θα πρέπει να αναφέρεται, εφόσον υπάρχουν κατάλληλα στοιχεία και είναι σκόπιμο, πόσα άτομα των παραπάνω κατηγοριών ζουν σε κτίρια τα οποία έχουν:

- ειδική μόνωση κατά του συγκεκριμένου θορύβου, δηλαδή ειδική μόνωση κτιρίου κατά ενός ή περισσότερων τύπων περιβαλλοντικού θορύβου σε συνδυασμό με εγκαταστάσεις αερισμού ή κλιματισμού που να επιτρέπουν τη διατήρηση υψηλών τιμών μόνωσης κατά του περιβαλλοντικού θορύβου,

- ήσυχη πρόσοψη, δηλαδή πρόσοψη κατοικίας στην οποία η τιμή Lden σε ύψος τεσσάρων μέτρων από το έδαφος και σε απόσταση δύο μέτρων από την πρόσοψη, για το θόρυβο που εκπέμπεται από μια συγκεκριμένη πηγή, είναι κατά 20 dB τουλάχιστον κατώτερη από ό,τι στην πρόσοψη με την υψηλότερη τιμή Lden.

Αναφέρεται επίσης το πώς οι μεγάλοι οδικοί και σιδηροδρομικοί άξονες και τα μεγάλα αεροδρόμια, κατά την έννοια του άρθρου 3, συμβάλλουν στην προαναφερόμενη κατάσταση.

1.6. Ο εκτιμώμενος συνολικός αριθμός ατόμων (σε εκατοντάδες) που ζουν σε κατοικίες εκτεθειμένες σε κάποια από τις εξής ζώνες τιμών του Lnight σε dB και ύψος τέσσερα μέτρα, στην πιο εκτεθειμένη πρόσοψη: 50-54, 55-59, 60-64, 65-69, >70, χωριστά για θορύβους οδικής, σιδηροδρομικής και αεροπορικής κυκλοφορίας και για βιομηχανικές πηγές.

Επιπλέον, θα πρέπει να αναφέρεται, εφόσον υπάρχουν κατάλληλα στοιχεία και είναι σκόπιμο, πόσα άτομα των παραπάνω κατηγοριών ζουν σε κτίρια τα οποία έχουν:

- ειδική μόνωση κατά του συγκεκριμένου θορύβου, όπως ορίζεται στο σημείο 1.5,

- ήσυχη πρόσοψη, όπως ορίζεται στο σημείο 1.5.

Αναφέρεται επίσης το πώς οι μεγάλοι οδικοί και σιδηροδρομικοί άξονες και τα μεγάλα αεροδρόμια συμβάλλουν στην προαναφερόμενη κατάσταση.

1.7. Όταν χρησιμοποιείται γραφική παράσταση, στους στρατηγικούς χάρτες, πρέπει να εμφαίνονται τουλάχιστον οι ισοθορυβικές καμπύλες 60, 65, 70 και 75 dB.

1.8. Περίληψη του σχεδίου δράσης, το πολύ δέκα σελίδων, με όλες τις σημαντικές πτυχές που αναφέρονται στο παράρτημα V.

2. Μεγάλοι οδικοί και σιδηροδρομικοί άξονες και μεγάλα αεροδρόμια

2.1. Γενική περιγραφή των οδικών ή σιδηροδρομικών αξόνων ή των μεγάλων αεροδρομίων: γεωγραφική θέση, μέγεθος, δεδομένα περί της κυκλοφορίας.

2.2. Χαρακτηριστικά των περιχώρων: πολεοδομικά συγκροτήματα, χωριά, εξοχή ή άλλο τι, πληροφορίες περί των χρήσεων γης, άλλες σημαντικές πηγές θορύβου.

2.3. Προγράμματα ελέγχου των θορύβων εκτελεσθέντα στο παρελθόν και εφαρμοζόμενα μέτρα κατά του θορύβου.

2.4. Εφαρμοζόμενες μέθοδοι υπολογισμού και μέτρησης.

2.5. Ο εκτιμώμενος συνολικός αριθμός ατόμων (σε εκατοντάδες) εκτός πολεοδομικών συγκροτημάτων που ζουν σε κατοικίες εκτεθειμένες σε μια από τις εξής ζώνες τιμών του Lden (σε dB), σε ύψος τεσσάρων μέτρα από το έδαφος και μπροστά από την πιο εκτεθειμένη πρόσοψη: 55-59, 60-64, 65-69, 70-74, >75.

Επιπλέον, θα πρέπει να αναφέρεται, εφόσον υπάρχουν κατάλληλα στοιχεία και είναι σκόπιμο, πόσα άτομα των παραπάνω κατηγοριών ζουν σε κτίρια τα οποία έχουν:

- ειδική μόνωση κατά του συγκεκριμένου θορύβου, όπως ορίζεται στο σημείο 1.5,

- ήσυχη πρόσοψη, όπως ορίζεται στο σημείο 1.5.

2.6. Ο εκτιμώμενος συνολικός αριθμός ατόμων (σε εκατοντάδες) εκτός πολεοδομικών συγκροτημάτων που ζουν σε κατοικίες εκτεθειμένες σε κάποια από τις εξής ζώνες τιμών του Lnight (σε dB), στην πιο εκτεθειμένη πρόσοψη: 50-54, 55-59, 60-64, 65-69, >70.

Επιπλέον θα πρέπει να αναφέρεται, εφόσον υπάρχουν κατάλληλα στοιχεία και είναι σκόπιμο, πόσα άτομα των παραπάνω κατηγοριών ζουν σε κτίρια τα οποία έχουν:

- ειδική μόνωση κατά του συγκεκριμένου θορύβου, όπως ορίζεται στο σημείο 1.5,

- ήσυχη πρόσοψη, όπως ορίζεται στο σημείο 1.5.

2.7. Η συνολική έκταση (σε km2) που εκτίθεται σε τιμές του Lden υψηλότερες των 60, 65 και 75 dB αντίστοιχα. Επιπλέον, ο εκτιμώμενος συνολικός αριθμός κτιρίων (σε εκατοντάδες) και ο εκτιμώμενος συνολικός αριθμός ατόμων (σε εκατοντάδες) που ζουν σε κάθε μια από τις προαναφερόμενες περιοχές. Οι αριθμοί αυτοί πρέπει να περιλαμβάνουν τα πολεοδομικά συγκροτήματα.

Οι ισοθορυβικές καμπύλες 60 και 65 dB πρέπει να εμφαίνονται επίσης σε έναν ή περισσότερους χάρτες, όπου περιλαμβάνονται πληροφορίες για τη γεωγραφική θέση των χωριών, πόλεων και πολεοδομικών συγκροτημάτων εντός των καμπυλών αυτών.

2.8. Περίληψη του σχεδίου δράσης, το πολύ δέκα σελίδων, με όλες τις σημαντικές πτυχές που αναφέρονται στο παράρτημα V.

3. Κατευθυντήριες γραμμές

Σύμφωνα με το άρθρο 13 παράγραφος 2 η Επιτροπή μπορεί να εκπονεί κατευθυντήριες γραμμές με περαιτέρω οδηγίες για την προαναφερόμενη παροχή πληροφοριών.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

Η Επιτροπή υπέβαλε στο Συμβούλιο, στις 26 Ιουλίου 2000, πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την αξιολόγηση και τη διαχείριση του περιβαλλοντικού θορύβου(1).

Το Ευρωπαϊκό Κοινοβούλιο γνωμοδότησε στις 14 Δεκεμβρίου 2000.

Η Οικονομική και Κοινωνική Επιτροπή γνωμοδότησε στις 29 Νοεμβρίου 2000(2).

Η Επιτροπή των Περιφερειών γνωμοδότησε στις 15 Φεβρουαρίου 2001(3).

Το Συμβούλιο καθόρισε την κοινή θέση του σύμφωνα με το άρθρο 251 της συνθήκης στις 7 Ιουνίου 2001.

ΙΙ. ΣΚΟΠΟΣ ΤΗΣ ΠΡΟΤΑΣΗΣ

Η πρόταση αυτή αποσκοπεί στα εξής:

- να καθιερώσει κοινούς δείκτες θορύβου για την αξιολόγηση της μακροχρόνιας έκθεσης των ανθρώπων στον περιβαλλοντικό θόρυβο,

- να υποχρεώσει τα κράτη μέλη να εκπονήσουν για τα μεγάλα πολεοδομικά συγκροτήματα και τους μεγάλους οδικούς και σιδηροδρομικούς άξονες και τα αεροδρόμια, στρατηγικούς χάρτες θορύβου, οι οποίοι αντικατοπτρίζουν την κατάσταση του θορύβου στο έδαφός τους, χρησιμοποιώντας τουλάχιστον τους κοινούς δείκτες Lden και Lnight, με τους οποίους αξιολογούνται η ενόχληση και οι διαταραχές του ύπνου,

- να υποχρεώσει τα κράτη μέλη να καταρτίσουν, με βάση τους εν λόγω χάρτες, σχέδια δράσης για την πρόληψη και τη μείωση του θορύβου,

- να κοινοποιήσει στοιχεία σχετικά με την έκθεση στο θόρυβο και τις επιπτώσεις της και να προβλέψει τη συμμετοχή του κοινού κατά την κατάρτιση των σχεδίων δράσης,

- να παράσχει τη βάση για περαιτέρω κοινοτικό έργο σχετικά με τις προδιαγραφές του θορύβου που εκπέμπεται από συγκεκριμένες πηγές καθώς και για περαιτέρω εξέταση της ανάγκης για κοινοτικές δράσεις που στοχεύουν στη μείωση του περιβαλλοντικού θορύβου.

Η κοινή θέση του Συμβουλίου συνάδει με τους ανωτέρω στόχους.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Στην κοινή θέση του Συμβουλίου προβλέπεται μέθοδος αξιολόγησης και μείωσης της μακροχρόνιας έκθεσης των ανθρώπων στον περιβαλλοντικό εξωτερικό θόρυβο που δημιουργείται από την ανθρώπινη δραστηριότητα στο οικιακό περιβάλλον (δομημένες περιοχές, πάρκα, ήσυχες περιοχές, σχολεία και άλλα κτίρια και περιοχές ευαίσθητες σε θορύβους).

2. Όσον αφορά την αξιολόγηση, η κοινή θέση προβλέπει τη χρήση, για τη στρατηγική χαρτογράφηση του θορύβου στα μεγάλα πολεοδομικά συγκροτήματα και τους μεγάλους οδικούς και σιδηροδρομικούς άξονες και αεροδρόμια, κοινών δεικτών θορύβου, δηλαδή σε Lden, με τον οποίο εκτιμάται η ενόχληση που δημιουργείται από το θόρυβο κατά την ημέρα, και σε Lnight, με τον οποίο εκτιμούνται οι διαταραχές του ύπνου που προκαλούνται από την έκθεση στο θόρυβο κατά τη νύχτα. Επιπλέον, τα κράτη μέλη μπορούν να χρησιμοποιήσουν συμπληρωματικούς δείκτες μέτρησης της ενόχλησης σε ορισμένες συγκεκριμένες καταστάσεις, όπως οι αιχμές θορύβου, οι συγκεκριμένες περίοδοι του έτους ή οι ήσυχες περιοχές. Οι εν λόγω συμπληρωματικοί δείκτες θα μπορούσαν να αναπτυχθούν περαιτέρω στο πλαίσιο της διαδικασίας επιτροπολογίας. Οι κοινοί δείκτες θα παράσχουν συγκριτική κατανόηση της ενόχλησης και των διαταραχών του ύπνου που προκαλεί ο θόρυβος σε κοινοτικό επίπεδο.

3. Όσον αφορά τη μείωση, τα κράτη μέλη υποχρεώνονται, δυνάμει της κοινής θέσης, να εκπονήσουν για τα μεγάλα πολεοδομικά συγκροτήματα ή τους μεγάλους οδικούς και σιδηροδρομικούς άξονες και τα αεροδρόμια:

- στρατηγικούς χάρτες θορύβου: οι στρατηγικοί χάρτες θορύβου, οι οποίοι καταστρώνονται με βάση τους κοινούς δείκτες Lden και Lnight, παρέχουν συνολική αξιολόγηση για το θόρυβο σε μια συγκεκριμένη περιοχή και περιέχουν γενικές προβλέψεις της ανάπτυξης του θορύβου στην ίδια περιοχή,

- σχέδια δράσης: τα σχέδια δράσης στοχεύουν στη διαχείριση ζητημάτων και επιδράσεων του θορύβου, συμπεριλαμβανομένης της πρόληψης ή, εάν χρειαστεί, της μείωσης του θορύβου και καταρτίζονται σε συνεννόηση με το κοινό. Τα μέτρα που λαμβάνονται στο πλαίσιο των εν λόγω σχεδίων δράσης επαφίενται στη διακριτική ευχέρεια των αρμόδιων αρχών, αλλά θα πρέπει κυρίως να αντιμετωπίζουν προτεραιότητες οι οποίες μπορούν να προσδιοριστούν λόγω της υπέρβασης τυχόν οριακών τιμών (εκφρασμένων σε Lden ή Lnight) ή άλλων κριτηρίων που επιλέγουν τα κράτη μέλη. Τα μέτρα θα πρέπει ειδικότερα να εφαρμόζονται στις σημαντικότερες περιοχές όπως καθορίζονται από τη στρατηγική χαρτογράφηση του θορύβου. Στην κοινή θέση γίνεται επίσης αναφορά στη δυνατότητα των κρατών μελών να προβαίνουν σε ηχητικό σχεδιασμό, δηλαδή τον έλεγχο του θορύβου με βάση το χωροταξικό σχεδιασμό, τον κυκλοφοριακό σχεδιασμό, τον έλεγχο των θορύβων στην πηγή τους, και σε οριοθέτηση του θορύβου, δηλαδή τον ηχητικό σχεδιασμό στην περίμετρο ή κατά μήκος των πηγών θορύβου. Στις περιπτώσεις αυτές, τα κράτη μέλη, στο πλαίσιο της διακριτικής τους ευχέρειας, μπορούν να χρησιμοποιούν δείκτες διαφορετικούς από τους Lden και Lnight.

4. Επιπλέον, η κοινή θέση στοχεύει στην κοινοποίηση στοιχείων σχετικά με χάρτες θορύβου και σχέδια δράσης καθώς και στην πρόβλεψη της συμμετοχής του κοινού στην κατάρτιση σχεδίων δράσης. Η συγκρισιμότητα μεταξύ χαρτών θορύβου και σχεδίων δράσης μπορεί να αποτελέσει ισχυρό κίνητρο για το κοινό και τις αρμόδιες τοπικές και εθνικές αρχές προκειμένου να παράσχουν τις αυστηρότερες προδιαγραφές μείωσης του θορύβου που διαπιστώνονται στην Κοινότητα.

5. Η Επιτροπή θα ενημερώνεται εξίσου σχετικά με τους στρατηγικούς χάρτες του θορύβου και τα σχέδια δράσης των κρατών μελών. Τα στοιχεία αυτά θα πρέπει ειδικότερα να παρέχουν τη βάση για τη συμπλήρωση, βραχυπρόθεσμα και μακροπρόθεσμα, των υφιστάμενων κοινοτικών μέτρων όσον αφορά το θόρυβο που εκπέμπουν τα προϊόντα, τα μέσα και οι υποδομές μεταφοράς, ο εξοπλισμός εξωτερικών χώρων, οι οικοδομικές δραστηριότητες και άλλες συγκεκριμένες πηγές. Τα στοιχεία αυτά θα πρέπει επίσης να βοηθήσουν την Επιτροπή να αξιολογήσει την ανάγκη κοινοτικών στρατηγικών προκειμένου να μειωθεί ο αριθμός των προσώπων που υφίστανται επιβλαβή επίδραση από το θόρυβο και να προστατευτούν οι ήσυχες περιοχές στην ύπαιθρο.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΟΙ ΟΠΟΙΕΣ ΕΓΙΝΑΝ ΔΕΚΤΕΣ ΑΠΟ ΤΟ ΣΥΜΒΟΥΛΙΟ

Το Συμβούλιο περιέλαβε στην κοινή του θέση τις ακόλουθες τροπολογίες, οι περισσότερες από τις οποίες έγιναν επίσης δεκτές από την Επιτροπή:

Τροπολογία αριθ. 2 αιτιολογική σκέψη 5 της πρότασης (αιτιολογική σκέψη 6 της κοινής θέσης).

Τροπολογία αριθ. 3 αιτιολογική σκέψη 6 (αιτιολογική σκέψη 7 της κοινής θέσης).

Τροπολογία αριθ. 41 σχετικά με το δεύτερο σκέλος της αιτιολογικής σκέψης 10: το Συμβούλιο, διέγραψε το σύνολο της αιτιολογικής σκέψης 10 καθότι στο πρώτο σκέλος απλώς επαναλαμβανόταν το άρθρο 11 χωρίς σχετική αιτιολόγηση.

Τροπολογία αριθ. 44 σχετικά με το άρθρο 3 στοιχείο γ) (έγινε επίσης δεκτή από την Επιτροπή): βλέπε άρθρο 3 στοιχείο β) της κοινής θέσης.

Τροπολογία αριθ. 45 σχετικά με το άρθρο 3 στοιχείο ιβ) (έγινε επίσης δεκτή από την Επιτροπή).

Τροπολογία αριθ. 46 σχετικά με το άρθρο 8 παράγραφος 4 (έγινε επίσης δεκτή από την Επιτροπή): βλέπε άρθρο 8 παράγραφος 5 της κοινής θέσης.

Τροπολογία αριθ. 30 σχετικά με το άρθρο 9 παράγραφος 3 στοιχείο α) (έγινε επίσης δεκτή από την Επιτροπή): βλέπε άρθρο 9 παράγραφος 2 της κοινής θέσης.

Τροπολογία αριθ. 34 και 35 σχετικά με το παράρτημα VI.

V. ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ ΠΟΥ ΕΓΙΝΑΝ ΔΕΚΤΕΣ ΥΠΟ ΔΙΑΦΟΡΕΤΙΚΗ ΜΟΡΦΗ

Στην τροπολογία αριθ. 4 για νέα αιτιολογική σκέψη 7 στοιχείο α), το Κοινοβούλιο πρότεινε να αιτιολογηθεί η αναγραφή του δείκτη Lnight. Δεδομένου ότι οι αιτιολογικές σκέψεις που πρότεινε η Επιτροπή δεν περιέχουν αναφορά σε δείκτες, το Συμβούλιο περιέλαβε νέα αιτιολογική σκέψη 8, στην οποία αιτιολογείται η χρησιμοποίηση, όχι μόνο του δείκτη Lden, αλλά και του δείκτη Lnight καθώς και συμπληρωματικών δεικτών εφόσον τα κράτη μέλη επιθυμούν να τους χρησιμοποιούν.

Τροπολογία αριθ. 15 για νέο άρθρο 3 στοιχείο ηα) για τον καθορισμό του δείκτη LAmax με αναφορά στη διαδικασία επιτροπολογίας: το Συμβούλιο πρόσθεσε αναφορά στο δείκτη LAmax στο πλαίσιο του καταλόγου συμπληρωματικών δεικτών του παραρτήματος I σημείο 3, το οποίο μπορεί να προσαρμοστεί στην τεχνική και επιστημονική πρόοδο μέσω της διαδικασίας επιτροπολογίας που καθορίζεται στο άρθρο 12.

Τροπολογία αριθ. 21 για νέο άρθρο 5 παράγραφος 2 στοιχείο α) για τη διατήρηση και προσαρμογή χρήσιμων εθνικών δεικτών ελέγχου (έγινε δεκτή από την Επιτροπή): η έννοια αυτή περιελήφθη στο νέο άρθρο 5 παράγραφος 1 σημείο 2.

Η τροπολογία αριθ. 22 για νέο άρθρο 6 παράγραφος 2 στοιχείο α) για τη διατήρηση και προσαρμογή χρήσιμων εθνικών μεθόδων αξιολόγησης (έγινε δεκτή από την Επιτροπή) αντικατοπτρίζεται στο νέο άρθρο 6 παράγραφος 2 και στο παράρτημα II σημεία 2.1 και 3.

Τροπολογία αριθ. 28 σχετικά με το άρθρο 9 παράγραφος 1: αντί να συσταθεί ειδικό σύστημα πληροφοριών όπως πρότεινε η Επιτροπή και να προσδιοριστούν οι λεπτομέρειές του όπως πρότεινε το Κοινοβούλιο, το Συμβούλιο επέλεξε την παραπομπή στο γενικό σύστημα της οδηγίας 90/313/ΕΟΚ και, εμμέσως, στην οδηγία που θα την τροποποιεί(4). Δυνάμει της οδηγίας 90/313/ΕΟΚ, εξασφαλίζεται ελεύθερη πρόσβαση στις πληροφορίες για το περιβάλλον τις οποίες διαθέτουν οι δημόσιες αρχές και επίσης οι εν λόγω αρχές υποχρεώνονται να παρέχουν στο κοινό γενικές πληροφορίες για το περιβάλλον. Η πρόταση αντικατάστασης της οδηγίας περιέχει ένα πολυσύνθετο σύστημα πληροφοριών, στο οποίο περιλαμβάνονται όλα τα στοιχεία που προτείνει το Κοινοβούλιο.

Τροπολογία αριθ. 29 σχετικά με το άρθρο 9 παράγραφος 2: διαβούλευση με τους ενδεδειγμένους οργανισμούς για σχέδια δράσης: το Συμβούλιο διέγραψε το άρθρο 9 παράγραφος 2 της πρότασης και πρόσθεσε νέο άρθρο 8 παράγραφος 7, στο οποίο περιλαμβάνονται οι λεπτομέρειες της διαβούλευσης με το κοινό όσον αφορά σχέδια δράσης και το οποίο βασίστηκε στο άρθρο 6 του σχεδίου οδηγίας σχετικά με την αξιολόγηση των επιπτώσεων ορισμένων σχεδίων και προγραμμάτων για το περιβάλλον(5).

VI. ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ ΠΟΥ ΕΓΙΝΑΝ ΕΝ ΜΕΡΕΙ ΔΕΚΤΕΣ ΑΠΟ ΤΟ ΣΥΜΒΟΥΛΙΟ

Τροπολογία αριθ. 11 στην οποία ζητείται από την Επιτροπή να προτείνει ποιοτικές προδιαγραφές πηγών εκπομπής θορύβου· η τροπολογία αριθ. 5 σχετικά με προσθήκη στην αιτιολογική σκέψη 9· η τροπολογία αριθ. 8 (πρώτο σκέλος) σχετικά με νέα αιτιολογική σκέψη 10 στοιχείο α) και η τροπολογία αριθ. 38 σχετικά με νέα αιτιολογική σκέψη 10 στοιχείο β):: το Συμβούλιο συμφώνησε επί της ουσίας με τις τροπολογίες αυτές και:

- πρόσθεσε στο άρθρο 1 νέα υποπαράγραφο σύμφωνα με την οποία η οδηγία παρέχει βάση ανάπτυξης κοινοτικών μέτρων μείωσης του θορύβου που εκπέμπεται από συγκεκριμένες πηγές, ιδίως τα μέσα μεταφοράς και τον εξοπλισμό εξωτερικών χώρων,

- τροποποίησε το άρθρο 11 υπό την έννοια ότι η Επιτροπή αξιολογεί την ανάγκη μέτρων μείωσης του θορύβου που εκπέμπεται από τον εξοπλισμό εξωτερικών χώρων, τα μέσα και τις υποδομές μεταφοράς και ορισμένες κατηγορίες βιομηχανικής δραστηριότητας,

- τροποποίησε την αιτιολογική σκέψη 4 αντικαθιστώντας την αναφορά στις κοινοτικές προδιαγραφές εκπομπής από σειρά οδηγιών για τις εκπομπές θορύβου από προϊόντα και μέσα μεταφοράς. Το Συμβούλιο πρόσθεσε επίσης ότι οι οδηγίες για τις πηγές θορύβου θα πρέπει να αποτελέσουν βάση ανάπτυξης και συμπλήρωσης των μέτρων αυτών σε βραχυπρόθεσμη, μεσοπρόθεσμη και μακροπρόθεσμη βάση,

- κάλεσε την Επιτροπή, σε δήλωση προς καταχώρηση στα πρακτικά, να εξετάσει το ενδεχόμενο υποβολής, το συντομότερο δυνατό, προτάσεων για τα όρια εκπομπής σχετικά με όλα τα σημεία που ανέφερε το Κοινοβούλιο καθώς και τον εξοπλισμό των εξωτερικών χώρων και των βιομηχανιών.

Το Συμβούλιο έκρινε ότι δεν είναι απαραίτητο να καταγραφούν οι λεπτομερέστερες παράμετροι που πρότεινε το Κοινοβούλιο. Προκειμένου να τηρηθεί η ελευθερία πρωτοβουλιών της Επιτροπής, το Συμβούλιο δεν καθόρισε προθεσμία υποβολής προτάσεων για τις πηγές και προτίμησε να απευθύνει την πρόσκλησή του σε δήλωση προς καταχώρηση στα πρακτικά παρά σε σχετική υπόδειξη σε άρθρο.

Τροπολογία αριθ. 13 και 42 σχετικά με το άρθρο 2 παράγραφος 1 για το πεδίο εφαρμογής της οδηγίας: ομοίως με την Επιτροπή, το Συμβούλιο έκανε δεκτό το μεγαλύτερο μέρος της τροπολογίας αυτής, ενώ έδωσε μεγαλύτερη έμφαση αντικαθιστώντας το "οικίες" με το "δομημένες περιοχές". Ωστόσο, το Συμβούλιο διατήρησε ως απαραίτητο στοιχείο την έκθεση των ανθρώπων στο θόρυβο και δεν διέγραψε την έμφαση στην προστασία των ήσυχων περιοχών πολεοδομικών συγκροτημάτων.

Τροπολογία αριθ. 17 σχετικά με το άρθρο 3 στοιχείο ιθ): το Συμβούλιο συμφώνησε με τη διαγραφή της αναφοράς στις διαφορετικές οριακές τιμές, αλλά εκτίμησε ότι η αναγραφή των "μέτρων για τη μείωση των αιτίων της υπέρβασης των οριακών τιμών" δεν προσθέτει τίποτα στα "μέτρα περιορισμού".

Τροπολογία αριθ. 30 και 33 σχετικά με τα άρθρα 12 και 13 για τη διαγραφή της απλουστευμένης διαδικασίας τροπολογίας: το Συμβούλιο διέγραψε την εφαρμογή της διαδικασίας επιτροπής στα βασικά χαρακτηριστικά των δεικτών Lden και Lnight, τη στρατηγική χαρτογράφηση του θορύβου, τα σχέδια δράσης και τα είδη των στοιχείων που πρέπει να διαβιβάζονται στην Επιτροπή. Ωστόσο, το Συμβούλιο διατήρησε τη διαδικασία επιτροπής για τους ακόλουθους τομείς:

- προσαρμογή του καταλόγου συμπληρωματικών δεικτών θορύβου για τις διάφορες καταστάσεις που προβλέπονται στο παράρτημα I σημείο 3 (συμπεριλαμβανομένου του δείκτη LAmax όπως προτείνεται στην τροπολογία αριθ. 15),

- εξειδίκευση των επικουρικών χαρακτηριστικών των κοινών μεθόδων αξιολόγησης και ενημέρωση των συνιστώμενων μεταβατικών μεθόδων αξιολόγησης για τον καθορισμό των δεικτών Lden και Lnight (άρθρο 6 παράγραφος 2 και παράρτημα II),

- καθορισμός των σχέσεων δόσης-επίδρασης προκειμένου να αξιολογηθεί η επίδραση του θορύβου στους πληθυσμούς (παράρτημα III).

VII. ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ ΠΟΥ ΔΕΝ ΕΓΙΝΑΝ ΔΕΚΤΕΣ ΑΠΟ ΤΟ ΣΥΜΒΟΥΛΙΟ

Τροπολογία αριθ. 1 για την προσθήκη στον τίτλο της φράσης "περί θέσπισης κοινοτικού πλαισίου για" (έγινε δεκτή από την Επιτροπή υπό διαφορετική ερμηνεία): στόχος της τροπολογίας αυτής είναι να διευκρινιστεί ότι η οδηγία θα αποτελέσει τη βάση θυγατρικών οδηγιών για προϊόντα και πραγματεύεται το ίδιο θέμα με τις προαναφερόμενες τροπολογία αριθ. 5, 8, 38 και 11. Το Συμβούλιο δεν θα μπορούσε να δεχτεί την τροπολογία αριθ. 1, εφόσον αναφέρεται σε θυγατρικές οδηγίες, με βάση τις εργασίες που έχουν ήδη επιτελεσθεί, σε δήλωση προς καταχώρηση στα πρακτικά και όχι στο κείμενο της οδηγίας.

Τροπολογία αριθ. 6 για τη νέα αιτιολογική σκέψη 9 στοιχείο α) (η Επιτροπή έκρινε ότι δεν είναι απαραίτητη): το Συμβούλιο δεν περιέλαβε την τροπολογία αυτή, καθότι απλώς επαναλαμβάνει την τροπολογία αριθ. 21 (έγινε δεκτή από το Συμβούλιο) χωρίς σχετική αιτιολόγηση.

Τροπολογία αριθ. 8 (τελευταία φράση) σχετικά με τη νέα αιτιολογική σκέψη 10στοιχείο α) και τροπολογία αριθ. 10 σχετικά με το νέο άρθρο 1 παράγραφος 1 στοιχείο βα), στην οποία αναφέρεται ότι στόχος της οδηγίας είναι ο καθορισμός οριακών τιμών για τον περιβαλλοντικό θόρυβο γύρω από τα αεροδρόμια· (απορρίφθηκαν αμφότερες από την Επιτροπή): επί της διαδικασίας, το Συμβούλιο σημειώνει ότι η εν λόγω αιτιολογική σκέψη και ο στόχος αυτός υπολείπεται αντίστοιχου άρθρου. Επιπλέον, τα όρια του θορύβου δεν εμπίπτουν στο πεδίο εφαρμογής της πρότασης και ούτε το Συμβούλιο ούτε το Κοινοβούλιο μπορούν να θεσπίζουν κανονιστικές ρυθμίσεις πέραν του εν λόγω πεδίου εφαρμογής. Επί της ουσίας, το Συμβούλιο θεωρεί ότι θα πρέπει να εξεταστεί η ανάγκη οριακών τιμών στο πλαίσιο του άρθρου 11. Δεν υπάρχουν επαρκή συγκριτικά στοιχεία για το θόρυβο γύρω από τα αεροδρόμια ανά την Ευρώπη, ούτε για την ευαισθησία των διαφόρων πληθυσμών στο θόρυβο προκειμένου η Κοινότητα να είναι σε θέση να καθορίσει οριακές τιμές με βάση ισχυρά επιστημονικά πορίσματα. Στο παρόν στάδιο, θα πρέπει να αρκεί η εκπόνηση χαρτών θορύβου και σχεδίων δράσης γύρω από τα αεροδρόμια καθώς και η εξέταση της υποβολής προτάσεων για αυστηρότερα όρια εκπομπής θορύβου από αεροσκάφη.

Τροπολογία αριθ. 39 σχετικά με προσθήκη στο άρθρο 1 παράγραφος 2 για την τήρηση τεσσάρων γενικών αρχών (έγινε δεκτή από την Επιτροπή): η τροπολογία αυτή απορρίφθηκε διότι οι εν λόγω αρχές είναι αόριστες (εκτός από την αρχή "ο ρυπαίνων (ηχητικά) πληρώνει") και αμφισβητούμενες, τυγχάνουν δύσκολης εφαρμογής και έχουν πολιτικό χαρακτήρα και, ως εκ τούτου, η μνημόνευσή τους σε νομικό κείμενο είναι απρόσφορη.

Τροπολογία αριθ. 14 σχετικά με το άρθρο 3 στοιχείο α) (δεν έγινε δεκτή από την Επιτροπή): η τροπολογία αυτή περιορίζει την έννοια των "θορύβων που εκπέμπονται στις βιομηχανικές περιοχές και τα βιομηχανικά κτίρια" μόνο στους θορύβους που εκπέμπονται "από μηχανήματα παντός τύπου", προσδίδοντάς της ιδιαίτερα συσταλτικό χαρακτήρα.

Τροπολογία αριθ. 16 σχετικά με το άρθρο 3 στοιχείο ιστ) για τη αναγραφή των στρατιωτικών αεροδρομίων (δεν έγινε δεκτή από την Επιτροπή): εκτιμήθηκε ότι είναι αναγκαίο να μην καλύπτονται τα στρατιωτικά αεροδρόμια για λόγους εθνικής άμυνας.

Τροπολογία αριθ. 18 σχετικά με το άρθρο 3 στοιχείο μ): συντακτικές τροποποιήσεις στον ορισμό της έννοιας "σχέδια δράσης": αντί της αναγραφής "η δραστηριότητα" ή "οι δραστηριότητες", το Συμβούλιο χρησιμοποιεί τον όρο "σχέδια" στον ορισμό της έννοιας "σχέδια δράσης". Αντί της φράσης "υπάρχει κίνδυνος υπέρβασης", το Συμβούλιο αναφέρεται σε "λοιπά κριτήρια" στο άρθρο 8 παράγραφος 1, τελευταίο σημείο.

Τροπολογία αριθ. 19 σχετικά με το άρθρο 4 παράγραφος 1: ανεξαρτησία των αρχών που είναι αρμόδιες για την εφαρμογή της οδηγίας: δεν έγινε δεκτή καθότι οι αρμόδιες αρχές οφείλουν να είναι πάντοτε ανεξάρτητες και αμερόληπτες.

Τροπολογία αριθ. 20 σχετικά με την προσθήκη στο άρθρο 5 παράγραφος 2 για την υποχρεωτική χρησιμοποίηση πρόσθετων δεικτών, όπως ο δείκτης LAmax: το Συμβούλιο εκτίμησε ότι οι πρόσθετοι δείκτες θα πρέπει να παραμείνουν προαιρετικοί: η εναρμόνιση των δεικτών θορύβου Lden και Lnight δεν έγινε εύκολα αποδεκτή από τα κράτη μέλη και κρίθηκε ότι η επιλογή άλλων δεικτών, παρόλο που είναι χρήσιμη σε ορισμένες περιπτώσεις, θα πρέπει να επαφίεται στα κράτη μέλη, ενώ οι κοινοί δείκτες παρέχουν ικανοποιητική απεικόνιση της κατάστασης του θορύβου.

Τροπολογίες αριθ. 23 και 25 σχετικά με την προσθήκη στα άρθρα 7 και 8 για την εκπόνηση χαρτών θορύβου και σχεδίων δράσης σε περίπτωση σοβαρών καταγγελιών (δεν έγινε δεκτή από την Επιτροπή): απορρίφθηκε, καθότι θα ήταν δύσκολο να προσδιοριστεί η έννοια του όρου "σοβαρές καταγγελίες" και καθότι υπάρχει σοβαρός κίνδυνος καταχρηστικών καταγγελιών. Το Συμβούλιο επίσης θεωρεί ότι το κοινό προστατεύεται επαρκώς από το παρόν σύστημα, μέσω του οποίου:

- τακτικά ενημερωμένοι στρατηγικοί χάρτες θορύβου θα αξιολογούν λεπτομερώς τον αριθμό των προσώπων που υφίστανται τις επιβλαβείς επιδράσεις διαφόρων επιπέδων θορύβου σε μεγάλα πολεοδομικά συγκροτήματα και σε μεγάλους οδικούς και σιδηροδρομικούς άξονες και αεροδρόμια (παράρτημα VI σημεία 1.5, 1.6, 2.5, 2.6),

- τα σχέδια δράσης θα εκπονηθούν με βάση τους εν λόγω χάρτες και σε συνεννόηση με το κοινό (άρθρο 8 παράγραφος 7)· οι εν λόγω χάρτες θα αναθεωρούνται σε περίπτωση μείζονος ανάπτυξης η οποία επηρεάζει την κατάσταση θορύβου (άρθρο 8 παράγραφος 5).

Τροπολογία αριθ. 24 σχετικά με τη νέα παράγραφο 7 σημείο 3 στοιχείο α) για τη διατήρηση των υφιστάμενων χαρτών θορύβου: το Συμβούλιο κρίνει ότι η εν λόγω διάταξη δεν είναι αναγκαία: μόλις τεθεί σε εφαρμογή το άρθρο 7, οι στρατηγικοί χάρτες θορύβου θα πρέπει να ανταποκρίνονται στις προδιαγραφές της οδηγίας. Δεν θα υπάρξει ανάγκη διατήρησης των χαρτών παλαιού τύπου για κοινοτικούς σκοπούς.

Τροπολογία αριθ. 26 σχετικά με τη νέα παράγραφο με την οποία ζητείται από όσους εκπέμπουν σημαντικές πηγές θορύβου να εκπονήσουν ατομικά σχέδια δράσης (δεν έγινε δεκτή από την Επιτροπή): ο θόρυβος από μεμονωμένες πηγές θα καλύπτεται εν γένει από τα σχέδια δράσης για πολεοδομικά συγκροτήματα και μεγάλους οδικούς και σιδηροδρομικούς άξονες και αεροδρόμια. Στο πλαίσιο των εν λόγω σχεδίων δράσης θα καθορίζονται οι κανόνες διαχείρισης του θορύβου και θα αποφασίζεται κατά πόσον θα επιβάλλονται σχέδια δράσης σε όποιον εκπέμπει θόρυβο.

VIII. ΛΟΙΠΕΣ ΤΡΟΠΟΠΟΙΗΣΕΙΣ ΣΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ ΤΙΣ ΟΠΟΙΕΣ ΕΙΣΗΓΗΘΗΚΕ ΤΟ ΣΥΜΒΟΥΛΙΟ

Προοίμιο

Το Συμβούλιο συγκέντρωσε τις έννοιες συγχωνεύοντας τις αιτιολογικές σκέψεις 4 και 10 για τις μελλοντικές εργασίες. Πρόσθεσε τη νέα αιτιολογική σκέψη 5 για να διασαφηνίσει το πεδίο εφαρμογής και κατένειμε την αιτιολογική σκέψη 8 στις αιτιολογικές σκέψεις 9, 10 και 11. Το Συμβούλιο βελτίωσε επίσης τη διατύπωση των αιτιολογικών σκέψεων 3, 6, 7, 8 και 15 (πρώην 3, 5, 6, 7 και 12).

Άρθρο 1

Στο σημείο 1 πρώτη φράση, ο γενικότερος όρος "καταπολέμηση" αντικαθιστά τους όρους "αποφυγή, πρόληψη και περιορισμό", οι οποίοι μεταφέρονται στο στοιχείο γ) σχετικά με τη δράση που πρέπει να αναληφθεί. Με τη φράση αυτή, ενθαρρύνονται τα κράτη μέλη να καθορίσουν προτεραιότητες, ενώ η έννοια του όρου "προτεραιότητες" διασαφηνίζεται στο άρθρο 8 παράγραφος 2. Η κοινοτική δράση θα αντιμετωπίζει γενικά τις "επιδράσεις" και όχι μόνον τις "επιβλαβείς επιδράσεις στην ανθρώπινη υγεία", όπως αναφέρεται τώρα στο στοιχείο γ).

Το στοιχείο α) συνοψίζει τώρα καλύτερα τα άρθρα 5 έως 7.

Το στοιχείο γ) αντικαθιστά την παράγραφο 2 της πρότασης της Επιτροπής και διασαφηνίζει καλύτερα το είδος της δράσης που πρέπει να αναληφθεί με βάση την οδηγία.

Το Συμβούλιο πρόσθεσε την παράγραφο 2 σύμφωνα με τις τροπολογίες του Κοινοβουλίου για το θόρυβο από συγκεκριμένες πηγές.

Άρθρο 2

Το Συμβούλιο αντικατέστησε τη φράση "θόρυβο που αντιλαμβάνονται οι άνθρωποι" από τη λιγότερο υποκειμενική "θόρυβο στον οποίο εκτίθενται οι άνθρωποι". Εφόσον ο περιβαλλοντικός θόρυβος αφορά τον εξωτερικό θόρυβο, το Συμβούλιο αντικατέστησε τη φράση "μέσα και γύρω από τα σπίτια τους" με τη φράση "σε δομημένες περιοχές", διέγραψε το "μέσα και κοντά στα σχολεία", "νοσοκομεία" και "κτίρια" και πρόσθεσε την αιτιολογική σκέψη 5. Το Κοινοβούλιο πρότεινε τη διαγραφή των όρων "μαθητές" και "ασθενείς". Για λόγους εθνικής άμυνας, το Συμβούλιο δεν περιέλαβε τις στρατιωτικές δραστηριότητες σε στρατιωτικές περιοχές.

Άρθρο 3

Το Συμβούλιο:

- πρόσθεσε ορισμένες λεπτομέρειες στον ορισμό του "περιβαλλοντικού θορύβου",

- διέγραψε τους ορισμούς των εννοιών "ανθρώπινη υγεία", καθότι δεν υπάρχει σχετικός ορισμός στην κοινοτική νομοθεσία, και "οριοθέτηση θορύβου",

- διέγραψε τα υποκειμενικά στοιχεία ("αποδεδειγμένη, κατ' ιδίαν αναφερόμενες, σχετικά, όπου η φυσική ησυχία γίνεται αντιληπτή") από τους ορισμούς των εννοιών "δείκτης θορύβου", "επίπεδο νύχτας" και "ήσυχη περιοχή",

- πρόσθεσε στον ορισμό της ήσυχης περιοχής τη δυνατότητα χρησιμοποίησης δεικτών οι οποίοι είναι καταλληλότεροι από το δείκτη Lden,

- δεν περιέλαβε τις εκπαιδευτικές πτήσεις σε ελαφρύ αεροσκάφος για τον καθορισμό των μεγάλων αεροδρομίων,

- διέγραψε την αναγραφή χρηματοοικονομικών στοιχείων στη χαρτογράφηση του θορύβου,

- διατήρησε την απαίτηση της αναφοράς των οριακών τιμών σε δείκτες Lden και Lnight, όταν επισημαίνεται ("και, ενδεχομένως ...") ότι οι δείκτες Lday και Levening μπορούν να χρησιμοποιούνται επιπροσθέτως· διευκρίνισε ότι ο οριακές τιμές μπορεί να προσαρμόζονται στην ευαισθησία των πληθυσμιακών ομάδων στο θόρυβο,

- συγχώνευσε τους δύο ορισμούς των εννοιών "σχέδιο δράσης για πολεοδομικό συγκρότημα" και "σχέδιο δράσης για μεγάλους οδικούς και σιδηροδρομικούς άξονες και αεροδρόμια" σε ένα μόνο απλουστευμένο ορισμό. Ο νέος αυτός ορισμός περιέχει επίσης και την έννοια της "διαχείρισης του θορύβου". Τα στοιχεία της "υπέρβασης των οριακών τιμών" και της "προστασίας των ήσυχων περιοχών" μεταφέρθηκαν στο άρθρο 8 παράγραφος 1, στο τέλος, και στο άρθρο 8 παράγραφος 1 στοιχείο β),

- οι ορισμοί των εννοιών "ειδική ηχητική μόνωση" και "ήσυχη πρόσοψη" μεταφέρθηκαν στο παράρτημα VI,

- το Συμβούλιο πρόσθεσε τον ορισμό της έννοιας "κοινό", ο οποίος είναι ταυτόσημος με τον ορισμό της σύμβασης του ώρχους του 1998 σχετικά με την πρόσβαση στις πληροφορίες, τη συμμετοχή του κοινού στη διαμόρφωση αποφάσεων και την πρόσβαση στη δικαιοσύνη.

Άρθρο 4

Το Συμβούλιο τροποποίησε το σημείο 1 στοιχείο α) προκειμένου να ληφθεί υπόψη το γεγονός ότι εκπονούνται χάρτες θορύβου αλλά δεν εγκρίνονται πάντοτε από τις αρμόδιες αρχές. Η ίδια τροποποίηση περιέχεται στο άρθρο 7 παράγραφοι 1 και 2 καθώς και στο άρθρο 8 παράγραφος 1. Η παράγραφος 2 διαγράφηκε καθότι δεν διατίθενται ακόμη επίσημα "προγράμματα διασφάλισης της ποιότητας σε κοινοτική κλίμακα".

Άρθρο 5

Η δυνατότητα χρησιμοποίησης δεικτών, η έγκριση των οποίων εκκρεμεί μέσω της διαδικασίας επιτροπής για τις μεθόδους αξιολόγησης (παράγραφος 1, σημείο 2) θα πρέπει να επιτρέψει στα κράτη μέλη να καθιερώσουν το τελικό σύστημα άπαξ αντί να προσφύγουν σε προσωρινά μεταβατικά στάδια.

Σύμφωνα με τη νέα παράγραφο 3 της κοινής θέσης, η χρησιμοποίηση δεικτών Lden και Lnight θα πρέπει να είναι προαιρετική για τον ηχητικό σχεδιασμό και την οριοθέτηση του θορύβου, όπως και η εκπόνηση ακουστικών σχεδίων και ζωνών θορύβου.

Στην παράγραφο 4, το Συμβούλιο πρόβλεψε τη δυνατότητα χρησιμοποίησης επιπλέον δεικτών πέραν των Lden and Lnight κατά τον καθορισμό οριακών τιμών.

Άρθρο 6 και παράρτημα ΙΙΙ

Το Συμβούλιο πρόσθεσε στην παράγραφο 2 νέα μεταβατική διάταξη, η οποία έχει τον ίδιο στόχο με το άρθρο 5 παράγραφος 1 σημείο 2 σχετικά με τους δείκτες.

Όσον αφορά την παράγραφο 3 (παράγραφος 2 στην πρόταση της Επιτροπής) και το σχετικό παράρτημα III (παράρτημα II παράγραφος 4 της πρότασης), το Συμβούλιο διατήρησε την ιδέα της Επιτροπής σύμφωνα με την οποία οι σχέσεις δόσης-επίδρασης θα καθορίζονται μέσω της διαδικασίας επιτροπολογίας, αλλά θα προσδιορίζουν πολύ πιο λεπτομερώς το προσδοκώμενο πεδίο εφαρμογής. Ωστόσο, λαμβάνοντας υπόψη τη σημασία των σχέσεων δόσης-επίδρασης, το Συμβούλιο δεν επιθυμεί οι εν λόγω σχέσεις να καταστούν υποχρεωτικές μέσω της διαδικασίας επιτροπολογίας. Στην καλύτερη των περιπτώσεων, θα μπορούσε η διαδικασία αυτή να οδηγήσει σε προαιρετική πρακτική. Για το λόγο αυτό, το Συμβούλιο αντικατέστησε το "αξιολογούνται" με το "μπορούν να αξιολογούνται" στο άρθρο 6 παράγραφος 3.

Άρθρο 7

Το Συμβούλιο τροποποίησε τον τίτλο από "χάρτες θορύβου" σε "στρατηγικοί χάρτες θορύβου". Σύμφωνα με τους ορισμούς στο άρθρο 3, οι στρατηγικοί χάρτες θορύβου είναι χάρτες θορύβου που δίνουν συνολική αξιολόγηση της έκθεσης στο θόρυβο σε μια συγκεκριμένη περιοχή.

Η Επιτροπή στην πρότασή της περιέλαβε προσέγγιση σε δύο φάσεις σύμφωνα με την οποία οι χάρτες θα πρέπει να καταρτιστούν αρχικά για τα πολεοδομικά συγκροτήματα άνω των 250000 κατοίκων και μεταγενέστερα για τα πολεοδομικά συγκροτήματα των 100000 κατοίκων. Το Συμβούλιο συμφώνησε με την εν λόγω προσέγγιση, αλλά την επέκτεινε στους οδικούς (έξι εκατομμύρια οχήματα αρχικά και τρία εκατομμύρια μεταγενέστερα) και σιδηροδρομικούς άξονες (60000-30000).

Όσον αφορά την παράγραφο 5, σύμφωνα με την πρόταση της Επιτροπής οι χάρτες θα πρέπει να εκπονούνται ανά πενταετία. Το Συμβούλιο τροποποίησε την απαίτηση αυτή έτσι ώστε να αναφέρεται ότι οι χάρτες πρέπει να επανεξετάζονται σε κάθε περίπτωση, ενώ θα πρέπει να εκπονούνται νέοι μόνον εφόσον κριθεί απαραίτητο.

Άρθρο 8

Όπως και για το άρθρο 7, το Συμβούλιο επέκτεινε στους οδικούς και σιδηροδρομικούς άξονες την προσέγγιση σε δύο στάδια που πρότεινε η Επιτροπή.

Το Συμβούλιο πρόσθεσε στην παράγραφο 1 το σημείο 2 και το σημείο 3, στα οποία περιέχεται η έννοια του καθορισμού προτεραιοτήτων και συνυπολογισμού άλλων κριτηρίων.

Προστέθηκε η παράγραφος 6, στην οποία επαναλαμβάνεται η έννοια της συνεργασίας μεταξύ όμορων κρατών μελών, η οποία περιέχεται ήδη στο άρθρο 7 παράγραφος 4.

Η παράγραφος 7 αντικαθιστά και ενισχύει το άρθρο 9 παράγραφος 2 της πρότασης της Επιτροπής για τη συμμετοχή του κοινού στην εκπόνηση σχεδίων δράσης.

Άρθρο 9

Η παράγραφος 1 αναφέρεται στην υφιστάμενη και μελλοντική νομοθεσία σχετικά με την πρόσβαση του κοινού στην πληροφόρηση για το περιβάλλον. Η εν λόγω τροποποίηση έχει το πλεονέκτημα ότι αναφέρεται σε ιδιαίτερα λεπτομερείς νομοθετικούς κανόνες. Η παράγραφος 2 συνιστά τροπολογία του Κοινοβουλίου.

Άρθρο 10

Διαγράφηκε η παράγραφος 1 της πρότασης της Επιτροπής διότι το άρθρο 4 την καθιστά άνευ αντικειμένου. Παρέχεται περισσότερος χρόνος στις διοικήσεις για την κατάρτιση των περιλήψεων των οικείων χαρτών και των σχεδίων δράσης καθώς και τη διαβίβασή τους στην Επιτροπή. Στην παράγραφο 2, το Συμβούλιο διευκρίνισε ποια θα μπορούσε να είναι η χρήση της τράπεζας δεδομένων από την Επιτροπή.

Άρθρο 11

Η παράγραφος 2 τροποποιήθηκε ευρέως. Ειδικότερα, το Συμβούλιο αντικατέστησε την εξέταση κοινοτικών ποιοτικών στόχων με την εξέταση κοινοτικών δράσεων για τον περιβαλλοντικό θόρυβο. Το Συμβούλιο, ως πιθανές στρατηγικές εφαρμογής, διατήρησε τη μείωση του αριθμού των προσώπων που υφίστανται επιβλαβή επίδραση από το θόρυβο, τη μείωση του θορύβου από συγκεκριμένες πηγές και την προστασία των ήσυχων περιοχών. Ωστόσο, όλα τα στοιχεία σχετικά με το θόρυβο από συγκεκριμένες πηγές περιελήφθησαν σε ένα ενιαίο στοιχείο και διευρύνθηκαν σύμφωνα και με τις επιθυμίες του Κοινοβουλίου. Για τη νέα παράγραφο 4, βλέπε κατωτέρω στο πλαίσιο των παραρτημάτων I και VI.

Άρθρο 12

Το Συμβούλιο περιόρισε το πεδίο εφαρμογής της διαδικασίας επιτροπολογίας, αν και σε μικρότερο βαθμό απ' ό,τι στις τροπολογίες του Κοινοβουλίου.

Άρθρο 13

Στην κοινή θέση διαγράφηκε η παράγραφος 4 της πρότασης, καθότι η διατύπωση κατευθυντήριων γραμμών, οι οποίες μνημονεύονται στο παράρτημα III σημείο 2, το παράρτημα IV σημείο 9, το παράρτημα V σημείο 4 και το παράρτημα VI σημείο 3, την καθιστά άνευ αντικειμένου.

Άρθρο 14 της πρότασης της Επιτροπής

Το Συμβούλιο μετέφερε το εν λόγω άρθρο στο άρθρο 11 παράγραφος 5, δεύτερη φράση.

Άρθρο 15 - ημερομηνίες εφαρμογής

Αν υποτεθεί ότι η οδηγία θα δημοσιευθεί στην Επίσημη Εφημερίδα την 1η Ιανουαρίου 2000, θα μπορούσε να θεωρηθεί ότι το Συμβούλιο ανέβαλε την ημερομηνία έναρξης εφαρμογής κατά έξι μήνες (άρθρο 14), την ενημέρωση της Επιτροπής κατά 18 μήνες (άρθρα 4 παράγραφος 2 και 5 παράγραφος 3) και τα διάφορα στάδια χαρτογράφησης (άρθρο 7) και εκπόνησης των σχεδίων δράσης (άρθρο 8) κατά δύο έτη. Συνολικά, η εφαρμογή θα αρχίσει το 2003 και θα πρέπει να ολοκληρωθεί κατά τα τέλη 2012. Θα απαιτηθούν μεγαλύτερες περίοδοι εφαρμογής λόγω του ότι στην οδηγία θα συμμετάσχουν πολλές εθνικές, περιφερειακές ή τοπικές διοικήσεις.

Παράρτημα Ι

Στο παράρτημα Ι ορίζεται ο δείκτης Lden. Με το Lden σταθμίζεται σε ντεσιμπέλ (dB) η ενόχληση κατά την ημέρα η οποία διαρκεί δώδεκα ώρες, το βράδυ τέσσερις ώρες και η νύχτα οκτώ ώρες. Ωστόσο, στην κοινή θέση παρέχεται στα κράτη μέλη η δυνατότητα μεταφοράς μίας ή δύο ωρών από τη βραδινή περίοδο στην ημέρα ή τη νύχτα προκειμένου να ληφθούν υπόψη οι πιθανές διαφορές του τρόπου ζωής οι οποίες ενδέχεται να υπάρχουν μεταξύ των κρατών μελών.

Σύμφωνα με την πρόταση της Επιτροπής, η αξιολόγηση των εκπομπών θορύβου θα πρέπει να διενεργείται σε επίπεδο δύο μέτρων από την πρόσοψη των κτιρίων προκειμένου να αποφεύγονται οι αντηχήσεις. Εφόσον αυτό δημιούργησε προβλήματα στους στενούς δρόμους ή σε δρόμους με σταθμευμένα οχήματα, συμφωνήθηκε ότι η μέτρηση πρέπει να διενεργείται στο επίπεδο της πρόσοψης, αλλά ότι θα προβλεπόταν σχετική διόρθωση (εν γένει 3 dB).

Το Συμβούλιο συμφώνησε ότι η αξιολόγηση του θορύβου πλησίον των κτιρίων θα πρέπει καταρχήν να διενεργείται σε ύψος τεσσάρων μέτρων, αλλά ότι μπορεί να επιλέγονται τα 1,5 μέτρα ή άνω των 1,5 μέτρων στην περίπτωση μεθόδου αξιολόγησης για τον ηχητικό σχεδιασμό και την οριοθέτηση του θορύβου. Δυνάμει του άρθρου 11 παράγραφος 4, η Επιτροπή θα μπορούσε να επανεξετάσει το ύψος της μέτρησης περιοχών με μονώροφα σπίτια.

Επίσης, το Συμβούλιο διέγραψε τα σημεία 1.2 και 2.2 της πρότασης, ενώ πρόσθεσε αναφορά στο δείκτη LAmax.

Παράρτημα ΙΙ

Το Συμβούλιο τοποθέτησε τη μέθοδο υπολογισμού πριν από τη μέθοδο μέτρησης, διότι η μέθοδος υπολογισμού χρησιμοποιείται συχνότερα. Η τελευταία φράση του σημείου 3 της Επιτροπής για τη χρήση ισοδύναμων μεθόδων αξιολόγησης αντικαταστάθηκε από το άρθρο 6 παράγραφος 2 στο τέλος.

Παράρτημα ΙΙΙ της πρότασης της Επιτροπής

Το Συμβούλιο διέγραψε το εν λόγω παράρτημα σχετικά με τις απαιτήσεις για λογισμικό χαρτογράφησης και επανεισήγαγε την έννοια αυτή στο παράρτημα IV σημείο 9, πράγμα το οποίο επιτρέπει στην Επιτροπή να αναπτύξει κατευθυντήριες γραμμές στον τομέα αυτό.

Παράρτημα ΙV

Το Συμβούλιο προέβη σε ελάχιστες τροποποιήσεις ήσσονος σημασίας ("εκτιμώμενοι" αριθμοί, νέα παράγραφος 3).

Παράρτημα V

Όσον αφορά το σημείο 1, το Συμβούλιο συγχώνευσε όλες τις περιπτώσεις σχετικά με την κατάσταση της υγείας στην περίπτωση 6. Οι χρηματοοικονομικές πτυχές αναφέρονται τώρα στην περίπτωση 11. Ορισμένες λεπτομέρειες του σημείου 2 διαγράφηκαν.

Παράρτημα VI

Στην κοινή θέση μειώθηκαν πρωτίστως οι υψηλότερες και οι χαμηλότερες ζώνες τιμών dB όταν πρέπει να αξιολογείται η έκθεση στο θόρυβο. Η μείωση επιτρέπει στις διοικήσεις να επικεντρώνονται καλύτερα στις θορυβώδεις περιοχές. Εντούτοις, το κατώτερο όριο των ζωνών παραμένει αρκετά ευρύ ώστε να επιτρέπει τον εντοπισμό της μετατόπισης του θορύβου από θορυβώδεις προς ήσυχες περιοχές. Επιπλέον, η Επιτροπή, σύμφωνα με το άρθρο 11 παράγραφος 4, θα επανεξετάσει το κατώτατο όριο των ζωνών. Μια τελευταία τροποποίηση έγκειται στο ότι τα στοιχεία για πρόσωπα που ζουν σε κατοικίες με ειδική μόνωση ζητούνται μόνον εφόσον είναι ήδη διαθέσιμα.

(1) ΕΕ C 337Ε της 28.11.2000, σ. 251.

(2) ΕΕ C 116 της 20.4.2001, σ. 48.

(3) ΕΕ C 148 της 18.5.2001, σ. 7.

(4) Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την πρόσβαση του κοινού στις πληροφορίες, ΕΕ C 337E της 28.11.2000, σ. 156.

(5) Έγγραφο PE-CONS 3619/01.